Datorren astean jarriko dira abian Udalak hiri osoan zehar jarriko dituen ibilgailu elektrikoendako 33 kargagune berrietatik 5 | Ayuntamiento de Pamplona\nDatorren astean jarriko dira abian Udalak hiri osoan zehar jarriko dituen ibilgailu elektrikoendako 33 kargagune berrietatik 5\nUdan gainerako 28 kargaguneak abian jartzearekin bat, Iruñeak ia seikoiztuko du ibilgailu elektrikoendako kargaguneen kopurua\n2021ko Martxoa 9a\nDatorren astean jarriko dira abian Iruñeko Udalak hiri osoan zehar jarriko dituen ibilgailu elektrikoendako 33 kargagune berrietatik 5. Une berean, hasiko dira ibilgailu elektrikoak kargatzeko 28 leku berri jartzeko lanak, maiatzean erabiltzen ahalko direnak, eta Udalak lagatutako espazio publikoetan jarriko dira. 28 lekuak 12 kargagune berritan egonen dira, eta datorren asteko 5ak beste 4 lekutan kokatuko dira.\nDatorren uda baino lehen 33 kargagune berri martxan jartzea aurreikusten duen estrategiaren lehen urratsa da hori, eta horiei esker orain arte hiriburuan zeuden sei puntuak ia seikoiztuko dira, Proiektu Estrategikoetako, Mugikortasuneko eta Jasangarritasuneko zinegotzi ordezkariak azaldu duen moduan. Ekintza hori ‘Go Green Iruña’ programaren barruan kokatzen da, zeinak barne hartzen baititu klima-aldaketaren kontrako ekimen guztiak.\nHorrela, Iruñeak azpiegitura horren garapenean aurrerapauso handia emanen du, eta ibilgailu elektrikoak kargatzeko erabilera publikoko zerbitzu onenak dituen Espainiako hirietako bat izanen da. Egun Iruñean Udalarenak diren 6 gune daude, hiru kargagune bikoitzetan banatuta, San Ignazio, Ezkirotz eta Arcadio María Larraona kaleetan (Ermitagañako merkatuaren ondoan).\nBi leku mota: karga azkarrekoak eta erdiazkarrekoak\nDatorren astean abian jarriko diren hiru kargaguneek hiriari ibilgailu elektrikoendako karga azkarreko leku berri bat eta karga erdiazkarreko lau leku berri emanen dizkiote. Lehenengo motak, 50 kilowatt-era arteko kargarako, korronte zuzenean, hargune bakarra dauka, eta ibilgailu bat ordu bat baino gutxiagoan kargatzeko aukera ematen du. Karga erdiazkarreko lekuek, 22 kilowatt-era arteko kargarako, korronte alternoan, bi ibilgailu aldi berean kargatzeko aukera ematen dute, kasu horretan 2 Motako hargune bikoitza baitute.\nAutobus-geltokiko taxi-geralekuan kokatuko dira (Yanguas y Miranda kalean), Sanduzelaiko Civivoxaren ondoan (Gortari Doktorearen kalean) eta Buztintxuri ikastetxe publikoaren ondoan (Víctor Eusa kalean). Gune horiek ondoko eraikinek elikatuko dituzte, horietatik bik dagoeneko energia fotovoltaikoa sortzeko instalazioak dituzte, eta hirugarrenean, Civivoxean, nola gehitu aztertzen ari dira.\nKokalekuak puntu estrategikoetan\nLanak hasiko diren 28 gune berriak hiri osoan zehar banatutako hamabi puntutan edo kargagunetan kokatuko dira. Karga azkarreko sei leku berri eta karga erdiazkarreko 22 leku berri izanen dira.\nKargagune berriak hiriko bide-korapilorik garrantzitsuekiko gertutasuna kontuan hartuta aukeratu dira, Iruñean zehar ibiltzen diren zein iragaitzaz dauden ibilgailu elektrikoei zerbitzua emateko xedez. Kargagune erdiazkarrak biztanle dentsitate handia duten bizitegi-eremuetan kokatuko dira eta establezimendu- edo jarduera-dentsitate handiko eremuetan, beraz, zerbitzua emanen diete auzotarren edo horra aisia-tokietara, erosketetara edo lanera doazen pertsonen ibilgailu elektrikoei.\nIrudi grafiko ezaguterraza duten guneak\nKargagune bakoitza osatuko dute kargatzeko zutoinak berak, espaloian edo aparkatzeko tokietatik gertu dauden espazioetan egonen dena, eta kargatzeko zutoin bakoitzeko baterian aparkatzeko tokiek, zeinetan karga azkarra eginen duten ibilgailuek aparkatuko baitute. Leku horiek behar bezala seinaleztatuko dira, bertikalean zein horizontalean, argi eta garbi identifikatu daitezen. Zutoinak, Nafarroan Ingeteamek (Sarrigurengo Berrikuntza Hirian egoitza duen enpresa teknologiakoak) egin eta ematen dituenak, Iruñeko Udalaren irudi korporatiboak eta haren “Go Green Iruña” markak identifikatuko dituzte.\nGune horien kokalekuak desberdinak izanen dira, ezartzen diren eremuen beharren arabera. Adibidez, Renfe tren-geltokiaren parean dagoen kokalekuan, karga erdiazkarra egiteko zutoin bat (2 hargune) eta karga azkarreko beste bat eta horiei dagozkien 4 aparkatzeko tokiak egonen dira, Ospitaleetatik gertu (Premín de Iruña pasealekuan) eta Donibanen (La Olivako Monasterioaren kalean) daudenak bezala. Era berean, Zabalguneko (Galizia etorbidea) eta Arrotxapeko (Arga ibaia kalea) kokalekuak bikoitzak izanen dira ere, baina karga erdiazkarreko bi zutoin eta horiei dagozkien aparkatzeko tokiak izanen dituzte.\nUdalak ezarritako gehieneko prezioak irisgarritasuna bermatzeko\nUdalak zerbitzu hori eskaintzeko gehieneko prezioak ezarri ditu ibilgailu elektrikoen jabe guztiendako tarifa sustagarriak eta eskuragarriak bermatzeko. Tarifak 20 eta 44 zentimo kilowatt orduko bitartekoak izanen dira, kontsumitzailearen profilaren arabera, eta kopuru horiek apur bat murriztuko dira karga gauez egiten bada. Gutxieneko karga bi euro eta erdi eta hiru euro artekoa izanen da. Sisteman alta ematea nahiz kargen kontratazioa eta ordainketa enpresa emakidadunak –Pamplona EVCharge– erabiltzaileen eskura jarriko duen aplikazio baten bidez egin ahal izanen dira. App horri esker kargaguneen okupazioa kontsultatzen ahalko da, kargatzeko erreserbak aurrez egin, intzidentzien berri eman, eta 24 orduko arreta zerbitzua izanen du.\nVilalta Corporación SA enpresa, emakidaren esleipendun gisa, kargatzeko zutoinak instalatzeaz arduratuko da, eta zerbitzuaren ustiapenaz lehen zortzi urtetan. Enpresak bere gain hartuko ditu sistema abian jartzeko beharrezkoak diren gastu eta inbertsio guztiak, baita ondorengo kudeaketa- eta mantentze-lanak ere, eta Iruñeko Udalari urteko kanona ordainduko dio gune publikoa erabiltzearen truke. Kanona urtean erabiltzaileek zerbitzu horietan ordaintzen duten zenbatekoaren araberakoa izanen da. Emakida amaitzean kargaguneak Udalaren eskuetara itzuliko dira.\nBeste pauso bat mugikortasun elektrikoa eta energia garbiak bultzatzeko\nEnergia garbiaren aldeko apustuan, bide publikoan ibilgailu elektrikoendako kargaguneei Udalak baimendutako txandakako lurrazpiko aparkalekuetako 23 harguneak gehitu behar zaizkie, horiek ere erabilera publikokoak baitira. Horietatik 12, Nafarroako Ospitaleguneko aparkalekuan daude; 2, Zezen plazan; 5, Nafarroako Blancako aparkalekuan, eta 4, Gazteluko plazan. Datorren uda baino lehen kargatzeko 60 hargune egonen dira, erabilera publikokoak eta Udalaren jabetzakoak.\nIbilgailu mota horren garapena argia da, Udalak hori sustatzearen aldeko apustuarekin bat. 2011az geroztik doan aparkatzeko 336 txartel gorri egin dira ibilgailu jasangarri mota honetarako, eta horietatik 157, bakarrik, 2020an egin ziren.\nGarraioko isuriak murriztea Udalaren apustu estrategikoa da, “Go Green Iruña” ekimenaren bidez lantzen dena, “HPE Iruña 2030” Hiri Plan Estrategikotik eratorria, zeinaren lehen alderdia “Iruña berdea, ekologikoa eta klimarekin engaiatua” baita. Errekuntza arrunteko ibilgailuak pixkanaka ibilgailu elektrikoekin ordezkatzeak, eta eguneroko joan-etorriak oinez, bizikletaz eta garraio publikoa erabiliz egitea bultzatzen duten neurriek aldaketa klimatikoa saihesten laguntzen dute, eta hiri garbi eta osasungarria bermatzen.\nIbilgailu elektrikoendako kargagune berrien kokalekua\nAutobus-geltokia (Yanguas y Miranda kalea)\nSanduzelaiko Civivoxa (Gortari doktorearen kalea)\nBuztintxuri Ikastetxe Publikoa (Víctor Eusa kalea)\nTxantrea (Kanalea kalea). Kargagunea: Azkarra, 50 Kw\nTxantrea (Villafranca kalea). Kargagunea: Erdiazkarra, 2x22 kW.\nErripagaña (Madril kalea) Kargagunea: Azkarra, 50 Kw\nMilagrosa (Zolina kalea). Kargagunea: Azkarra, 50 Kw\nErmitagaña-Mendebaldea (Premín de Iruña pasealekua, Ospitaleen ondoan). Kargagunea: Mistoa, 2x22 kW + 50 Kw\nDonibane (La Olivako Monasterioaren kalea). Kargagunea: Mistoa, 22 Kw-ko 2 hargune + 50 Kw\nSanduzelai (Iruñeko tren-geltokia). Kargagunea: Mistoa, 2x22 kW + 50 Kw\nZabalguneak (Nafarroako Blanca plaza). Kargagunea: Erdiazkarra, 2x22 kW.\nZabalguneak (Paulino Caballero kalea). Kargagunea: Erdiazkarra, 2x22 kW.\nZabalguneak (Galizia etorbidea). Kargagune bikoitza: 2 Erdiazkarrak, 2x22 kW.\nIturrama (Eneko Aritza kalea). Kargagunea: Erdiazkarra, 2x22 kW.\nArrotxapea (Arga ibaiaren kalea). Kargagune bikoitza: 2 Erdiazkarrak, 22 Kw-ko bi hargune.


Jaengo Unibertsitateak bi molekula aurkitu ditu, bihotzaren bat-bateko heriotzaren aurkako botika berriak prestatzeko balio dezaketenak. | Consumer\nJaengo Unibertsitateak bi molekula aurkitu ditu, bihotzaren bat-bateko heriotzaren aurkako botika berriak prestatzeko balio dezaketenak.\nSendagai horiek egokiak lirateke brugadaren sindromea eta QT luzea bezalako patologia ezagunak tratatzeko.\nJaengo Unibertsitateko (UJA) zientzialariek bi molekula edo mikroRNAk aurkitu dituzte. Molekula edo mikroRNAak aldatu ondoren, bihotzaren bat-bateko heriotzarekin lotura estua duten bi arritmia-mota tratatzen dituzten botikak fabrikatzeko erabil daitezke, zehazki, Brugadaren sindromea eta QT luzea bezalako patologiak. UJAko Biologia Esperimentaleko Sailak egindako aurkikuntza patentatzeko prozesuan dago orain, Fundación Hall-ek adierazi duenez.\nBi arritmiak, kanalopatia arritmogenikoak ere deituak, herentziazko gaixotasunak dira, eta bihotz normal batek (egituran inolako arazorik gabe) akats elektrikoak ditu sodio-kanalen aldaketen ondorioz, hau da, bihotz-muskuluetako zeluletan proteina horren maila txikiagotu edo handitu delako. Bi patologia horiek oso ohikoak ez diren arren, arriskutsuak dira, bat-bateko bihotz-heriotzarekin lotuta daudelako.\n“Molekula horiek aldatzeko gai izan gara, sodioaren igoera edo jaitsiera kontrolatzeko, bai zeluletan bai saguetan. Dena ondo doanean, urte eta erdiko edo biko epean, azterketa klinikoak egin ahal izango ditugu giza pazienteekin”, esan du Diego Franco Jaime ikertzaile nagusiak. Optimista da epe ertain-luzean bihotz-patologia horien aurkako tratamendu eraginkorra lortzeko.\nIkerketak RNA molekulak erabiltzea proposatzen du, tamaina txikikoak eta manipulazio errazekoak, bihotz-sodio kanalaren funtzioa modulatzeko, hau da, maila handitzeko edo txikitzeko eta, hartara, brugada edo QT luze batek eragindako akatsak zuzentzeko. Hala, asaldatutako funtzio biologikoa bihotz-patologia horietan leheneratu daiteke. “Badakigu molekula horiekin bihotzaren parametro elektrofisiologikoak alda ditzakegula muskulu hori osasuntsu eta normala denean. Orain, fisiopatologia horietako batekin bihotzean egin dezakegun zehazteko lan egiten dugu”, dio ikertzaileak.\nLan horrek ateak irekitzen dizkio arritmia horiek tratatzeko botika eraginkor baten etorkizuneko garapenari. Izan ere, UJA taldea dagoeneko harremanetan dago hainbat enpresa farmazeutikorekin, sendagai bat prestatzeko ikerketaren ustiapen-eskubideak saltzeko.\nbat-bateko botikak hallazgo-eu moléculas-eu muerte-eu


Baga Biga: Chrome OS sistema eragilearen beta bertsioa aurkeztu du Google-ek\nChrome OS sistema eragilearen beta bertsioa aurkeztu du Google-ek\nEgitasmoa proba fasean dago oraindik, baina Chrome CS sistema izango duten lehen ordenagailu eramangarriak 2011ko erdialdean eskuragarri egongo dira mundu osoan.Chrome OS sistema eragilearen ezaugarriak jakitera eman ditu gaur Google konpainiak, webguneen erabileran oinarrituriko ordenagailuak garatzeko helburarekin.\nProba fasean dago egitasmoa oraindik, baina Chrome CS sistema izango duten lehen ordenagailu eramangarriak 2011ko erdialdean eskuragarri egongo dira mundu osoan.\nHasiera batean, Acer eta Samsung enpresek dispositibo horiek egingo dituzte, Wi-fi eta 3G Internet konexioarekin, berehalako pizte eta amatatze sistemarekin, Internet sarreran karga atzerapenik gabe eta konexiorik ez dagoenean aplikazioekin funtzionatzeko aukera izango dute.\nProduktua akabatzeko, Cr-48 ordenagailu eramangarri batzuk erabiltzaileen artean banatuko ditu Google konpainiak. Azken hilabeteetan konpainiako langileek erabili dituzte ordenagailu horiek.\nSalaketak Appleri, iPhone erabiltzaileen datuak ir...\nLehendabiziko aldiz laugarren sari bat Internet bi...\nAlejandro Sanz: 'Zein koldarrak diren Espainiko po...\nEITBkin moskeatzen hasi naiz\nJulian Assangeren eta Wikileakesen bideojoak arrak...\nSareko neutraltasunari buruzko eztabaida\nPoliziak ezkutuko birus bat duen posta bidaltzen a...\nTelefono-konpainien arteko aldaketa egun batean eg...\nYoutubek iraupen mugarik gabeko bideoak onartuko d...\nFacebook eta Twitter sare sozialek WikiLeaksen aur...\nFacebook, Googlen bilatuena, Tuentiren eta YouTube...\nXabier Lete, agur eta ohore\nChrome OS sistema eragilearen beta bertsioa aurkez...\niPad 2 prest izan daiteke otsailean\nGoogle Earthek Daviden izar bat aurkitu du Teheran...\nEuskaltubek bizi nahi du\nGooglen sare soziala 2011ko udaberrian jarriko dut...


Karrajua | Euskaltegien mundutik\nHona ekarri nahi dudan eztabaida galdera sinple bat eginez has daiteke: hizkuntza bat zerk osatzen du, hiztunak bere eguneroko jardunaren bitartez ala hizkuntzaren arau gramatikalek?\nEta erantzuna, gehienentzat, sinplea eta argia da segur aski: hizkuntza hiztunek etengabe eraikitzen duten errealitatea da lehenik, eta era analitiko batean -edo zientifiko batean, nahi bada- aztertzen eta jasotzen den arau eta ezaugarri multzo bat bigarrenik.\nBaina, hain ebidentea dirudien hori -edo agian ez?- askotan ez da errealitatearekin bat etortzen. Are gehiago irakasleon jardunari erreparatzen badiogu: zenbatetan ez ote gara itsutu gramatikarekin? Zenbatetan jarri dugu gramatika hiztunaren aurretik?\nArgi dago, ikaslegoaren gehiengoarentzat euskalduntzeko ezinbesteko tresna da gramatika, ez dut hori ukatu nahi. Ni ez naiz horietaz ari, ni jada euskaldunak direnez ari naiz: nork ez du izan inoiz hiztun “peto” bat -dela trebetasunen bat hobetzeko, hiztegian sakontzeko, euskaraz gai “berriez” hitz egiteko, jendea ezagutzeko...- euskaltegira hurbildutakoa? Eta zenbatetan jarri izan zaie euren hizkera ezbaian, adibidez, “zergatik...” erantzuten dutenean? Ez ote da hori tresna (gramatika) helburu (hizkuntza, hiztunen eraikuntza behar lukeena) bilakatzea? Ez ote da garbizalekeria bigun batean erortzea?\nJakina, ez da erraza mugak non diren zehaztea: zein da hiztun egokia? Hiztun “petoak”, hau da, normalean euskaraz mintzo ohi diren guztiak hiztun egokiak dira? Norbaitek esan lezake, eta arrazoi osoz, ezetz. Baina, era berean, gramatikaren sakralizazioan erori nahi ez badugu, ezezkoa beharko luke honako galderaren erantzunak ere: gramatika arau guztiak ez betetzeagatik hiztun kaxkarrak dira? Zein dago zeinen zerbitzura?\nBadakit, erantzunak baino gehiago galderak ekarri ditut hona. Baina, hain zuzen ere, uste dut horixe dela beharrezkoena: hausnarketa eta eztabaida, gramatikaren eta hiztunen errealitatearen arteko oreka zaila egoki kudeatzeko, iparra ez galtzeko, hiztun “petoak” ez uxatzeko -frustrazioagatik (“nirea ez da euskara”) edo mesfidantzagatik (“egun darabiltena ez da euskara”). Azken batean, ahalik eta jende gehien euskarara hurbiltzeko.\nEneko -ren bloga\nBufa! Ia urtebetea joan da hemen azken mezua idatzi nuenetik. Blogari karneta kentzeko iraungitzet datatik gertu egon behar da hori. Eskerrak zerbait idazteko aitzakia-motiboa-arrazoia eman didatela Argiako lagunek.\nAskok jakingou duzue urte sasoi hau AEK-n lan egiten dugunontzat Korrika sasoia dela, eta hortxe ibiltzen gara gauza batekin ez bada beste batekin endredatuta.\n2013 honetan pentsatu genuen Korrika Kulturala deitzen den horren barruan euskara ikastea eta irakasteari buruzko programa bat sartzea, "Euskara ikasi XXI. mendean" leloa hartuta lau mahai-inguru (edo tertulia) eta irakasleon topaketa bat antolatu dugu.\nMahai-inguru horietako bat "Nola ikasi" zuen izenburua, asmoa datozen ikasteko eta irakasteko erak identifikatzea eta geure lanera hausnarketa hori nolabait ekartzea. Gonbidatuak Abel Camacho, Ainhoa Ezeiza, Maite Goñi eta Josu Perales, moderatzailea mezu hau sinatzen duen hau berau. Otsailaren 14an Gasteizen batu eta hantxe jardun genuen. Hemen behean duzue zuzenean egin zen grabazioa (soinua ez da ona, baina testigantza behintzat geratu da).\nSaioak Twitter-en eduki zuen isla, nola ez! Storify honetan bildu ditut batzuk.\nHonezaz gain, saioaren harira, Abel Camachok bere blogean batu eta azaldu ditu han esandakoak: Euskara ikasi XXI: mendean (Ireki)\nDena den, oraingoan ez naiz idaztetik libratu, Argiako lagunek mahai-inguruaren laburpena eskatu zidaten Termometroa atalerako, eta hala publikatu da 2.359 zenbakian: Nola, noiz, non, norekin... euskara ikasi?\nKazetari fidagarria izan ez eta norberak akorduan (eta bideoan) geratu zaiona bildu eta paratu du. Hemen daukazue neure kronika-edo Argian publikatu den modura:\nAtzera begiratzeko unea ohi da omenaldia, omenduaren merituen memoria ekartzeko unea. Gu, berriz, gerora begira joan ginen omenduaren bila, neguko ostegun batean, arrastian Gasteizko Kutxin ezagutu nahi izan genuen Korrikaren omendua: euskara ikaslea. XXI. mendeak ekarriko digun euskara-ikaslearen erretratuaren bila abiatu ginen bada.\nSoslai hori zirriborratzen laguntzeko lau marrazkilari batu genituen: Josu Perales, Maite Goñi, Ainhoa Ezeiza eta Abel Camacho, eta galdera hauen bueltan jarri genituen marrak ehuntzen: Nola ikasiko da euskara XXI. mendean? Nolakoa izango da euskara ikaslea? Zer egingo du? Zer eskatuko du?\nHandik ordu pare batera ez geneukan argazki garbirik, ezta erretratu robot baliagarririk ere, bai ordea marra ugari, nork bere irudia egiteko adina. Hona hemen utzi zizkiguten marrak eta borroak. Hartu nahi dituzunak eta egizu zeure marrazkia.\nGomendatu zigun Josu Peralesek ingelesa ikasten duenari erreparatzeko, hizkuntzak ikastea ingelesa ikastea da batik bat gaur egun munduan, eta hortik datoz gero datozen gehienak, euskara-ikaslearen soslaia ere bai agian. Dena den, gurera ere begiratzeko abisua egin zigun: euskara praktikatzen ari diren mintza-berba-solaslagun horiek guztiak oraina ez ezik geroa ere izan daitezke. Hizkuntz-ikasleen artean gero eta gehiago apreziatzen (eta ordaintzen) da ikasi nahi den hizkuntzako solaskidea. Hezur-haragizko irakaslea ez da galduko baina ekosistema horretan bizi beharko du.\nLED pantaila batean hasi zen Maite Goñi marrazten, makinen clip art-ak, zuzentzen duten makinak, gurekin hitz egiten duten makinak, baina aldi berean milaka gauza egiteko aukera ematen diguten makinak ere badira: hainbat lagunekin gauzak egin eta jarduteko, hamaika mila irakasle aurkitzeko, baita hamaika irakasleren lana egiteko ere, edo irakasle baten lana hamaika aldiz egiteko.\nPintzel iluna hartu zuen Abelek orduan. Pintura geruzatxo bat baino ez ei zaie eman hainbat gauzari, eta geruza horren azpian aspaldiko horma dugu nonbait, betiko edukiak, betiko bideak nagusiki. Ikasleak berriz baditu hainbat gauza lehen ez zituenak: testuak, materialak, aukerak... horiek guztiak kudeatzen trebatu behar da etokizuneko ikaslea: bere prozesua gidatzen eta ebaluatzen. Etorkizuneko ikasleak gero eta botere gehiago izango baitu.\nTonu biziagoetara egin zuen salto Ainhoa Ezeizaren paletak. Marrazkia mihisearen mugatik harago eroatea aldarrikatu zuen, ikaskuntzaren alderdi informalera, eta batez ere sozializaziora. Hizkuntza sozializatuaz ikasten da eta ikasiko da, eta sare sozialak behar dira, Interneten eta porlanezko munduan, bietan. Akaso ikasleen sareak eraiki beharko dira, une honetan faltan-edo sentitzen direnak, izan ere, euskaldunok gutxi izan, baina sareak erraz ehuntzen ditugu.\nBi orduren buruan etorkizuneko irakaslea hasi da agian bere burua ere zirriborro horiekin marrazten.\nEta pentsatuko du igoal batez ere ikaslearen solaskidea izan beharko duela, edo harentzat komunitate baterako zizerone lanak egin beharko dituela. Hizkuntza pertsona horien zer egin eta harremanetan kokatu behar duela ere pentsa dezake. Hizkuntzari forma barik zentzua eman behar diola ondorioztatuko du baten batek.Pentsatuko dute beste batzuek makinek lekua kendu ez diezaieten borroka egin beharko dutela. Makinak gobernatzeko modua topatu beharko dutela beste batzuek. Baten batek makinari lan astunak nola eman pentsatuko du bitartean. Inguruan dituen makinei probetxu nola atera beste batzuk. Makinatzen denak.\nIkaslearekiko erlazioaz hasiko dira pentsatzen, euskaltegitik kanpora hedatuta marraztuko dute batzuek: sarera edo kalera. Beste irakasle batzuekin konpartituta ikusiko dute beste batzuek euren burua. Eta ikasleak boterea hartuta irudikatuko dute batek baino gehiagok, zer eta nola ikasi nahi duen argi, ebaluatzeko gai ere bai, irakaslearekiko menpekotasuna galduta neurri handi batean.\nDena orain bezalaxe ikusiko dutenak ere izango dira, horrela nahi dutelako batzuek edo geroa dagoeneko hemen dagoela ikusi dutelako beste batzuek.\nKutxira irten eta neguko zeru beltzari begira geratzea nahiago du baten batek, bere marrazkiaren tonu nagusirako aproposa. Beste batzuek berriz, ostegun gauean Kutxin irribarrez dabiltzan gazteen aurpegietatik aukeratuko dute euren erretraturako aurpegia.\nBon, honezkero nahi izan duenak irakurri du aurreko barikuko predikua Berrian, Sustatun edo ZuZeun; edozelan ere, hementxe ere kargatu dut, berton gremiokoak -bereziki, ez bakarrik- errazago edo erosoago eztabaidatuko dugulakoan.\nEztabaida zabalik dago:\nAspalditik datorren joera da, baina esango nuke azken boladan inoiz baino handiagoz ari dela zabaltzen helduen euskalduntzeak bereak egin duelako sentsazioa. Iragartzen hasiak dira ikasleen beherakada eta helduen euskalduntzearen beharrik eza. Helduak euskaldundu? Krisi garaiotan gure diruak horretan xahutu?\nHelduen euskalduntzea hil behar bada, hil dezagun behingoz. Gainera, eskatzen hasita, izan dadila heriotz duina, oinazerik gabeko eutanasia merezi du-eta. Eta egin diezaiogun hileta hunkigarri bat: eresiak, erostariak... parafernalia guztiarekin.\nHil behingoz ala bizi berri bat eman, aukeratu beharrean gaude. Franco duela 37 urte hil zen, Eusko Jaurlaritzak 32 bete ditu eta HABEk 31. Euskalduntzea estrategikotzat geneukalakoan honaino heldu gara eta hauxe da daukaguna: gure eskola eta institutuetatik ateratzen diren gazteen euskara maila ez da -aitortzeak mesede egingo digu- espero genuena, aitortuko dieten maila aitortuko dietela ere. Eusko Jaurlaritzak plazaratutako V. Inkesta Soziolinguistikoaren arabera oraindik ere gehienak dira euskaraz moldatu ezin diren Euskal Autonomia Erkidegotarrak: % 27 baino ez dira elebidunak, laurdena baino ez!! Badago, beraz, nori irakatsi -herritarren % 73- eta badago nork: nonahi ditugu euskaltegiak. Egiaren erdia baino ez da hau, ordea, garaian garaiko Jaurlaritzaren menpeko HABEk estu lotuta dauzka euskaltegiok eta dirulaguntzak beherantz doaz, aspaldion era basatian.\nElebidun kopurua herritarren laurdena bakarrik izanda ere, duela urte batzuetatik hona jomuga erabileran jarri da eta honek lasaitze moduko bat ekarri du, nire ustez, euskalduntzean. Eta, barkatu, baina herritarren erdiek ere ez dakitenean ezin dugu jakitea gutxietsi; gustuko izan ala ez, hauxe dugu errealitatea. Eta errealitatea, lagunok, oso oso oso -baina oso- egoskorra da. Gauzak honela, datozen hauteskundeetatik aterako den Jaurlaritzari egokituko zaio euskalduntzeaz erabakiak hartzea: Helduen Euskalduntzeari azkena ematea ala erronkari ganoraz heldu eta zereginari indar berriz ekitea.\nEz dira gutxi datozen urteotan helduen euskalduntzeak erantzun beharreko erronkak; baten batzuk aipatuko ditut, beste batzuk ere izango dira, jakina: Euskalduntze sare publikoa: Helduen euskalduntzerako aukera publikoa eta doakoak eskubide eztabaidaezina behar luke EAEko biztanleentzat eta dauden aukerak mantendu ezezik sustatu behar lirateke: Udal Euskaltegiak dauden herrietan aukera honen alde egin beharko luke administrazioak, eskuak lotuta dituen neurriraketa bertan behera lagata. Gainera, hiriburuetan berreskuratu beharko litzateke euskara ikasteko aukera publikoa. Hamarkadak joan dira jada HABEk bere euskaltegiak itxi zituenetik eta orduz geroztik hiriburuetako ikasleek ez daukate euskaltegi publiko batean ikasteko aukerarik. Ez, ez daukate. Jaurlaritza berria osa lezake(t)en alderdi(ar)en lehentasunen artean egon beharko litzateke hiriburuetan aukera publikoa sortuz hirietan helduen euskalduntzeari indar berrituz ekitea.\nZertifikazio sistema bateratu eta serioa eratzea ere badago, nire ustez, hurrengo legegintzaldiaren ajendan. Berraztertu beharko da, esaterako, aurreko aprilaren 17an onartutako dekretu sonatua, "erdia edo gehiago euskaraz ikasi dutenei" B1, B2 edo -kasuan kasuko- C1 tituluak lortzeko azterketarik egin behar ez izatea ekarri zuena.\nTeknologia berriak: Euskalduntzea lehendabizi pentsatu zenetik jauzi erraldoia eman du teknologiak: alkoholez zebiltzan multikopistetatik tablet eta smarphoneetara etorri gara: teknologia berriak ez dira jada hain berriak. Online ala online/presentzial ikastaroak ez dira etorkizuna, oraina behar lukete. Bestalde, hezkuntzan hain ezagun eta erabiliak diren Berritzeguneen moduko zerbait antolatu beharko litzateke sare guztietako euskaltegientzat.\nModulazio malguagoa: Bizimodua azkartu egin zaigu eta ikasleak gero eta denbora gutxiagoz dabiltza. Honek guztiak ikastaroen modulazioan aldaketak eragin behar lituzke: izan gaitezen malguak eta, esaterako, fokuratu dezagun prozesua helburuen betetzean eta ez hainbeste orduetan. Aurreko puntuan aipatutako online/presentzial ikastaro mistoak egokiak lirateke bide honetan abiatzeko.\nDoakotasuna aipatu dugu gorago ere: eskandalagarria da gaur egun 400-800 € ordaindu behar izatea ikastaro baten truke, zer eta euskara ikasteko? Euskalduntzeak doakoa behar du. Hau irakurtzean baten bat aztoratu balitz, esan behar litzaioke doakoak ez duela ordaindubakoa derrigor adierazten eta badirela moduak ordaindutakoa itzultzeko.\nAEK: Gordin esatearren, AEKrekin zerbait egin beharko da, ezta? Nago sekulako desproporzioa dagoela AEKk euskalduntzeari eman/ematen dion eta jaso/jasotzen duenaren artean. Ez dut ondo ezagutzen, baina uste dut ez nabilela oker esaten badut AEK bokazio publikoa duen erakundea dela eta sortze beretik izan dela; agian hortik abia gintezke.\nEta zergatik nioen hasieran hau guztia hurrengo Jaurlaritzari egokituko zaiola? Bada, uste osoa dudalako hurrengo hauteskundeetatik gehiengo desberdin bat aterako dela eta herri honen euskalduntzean sinestuta gauden apurrok zer esana izango dugula. Aspaldi-aspaldian lehenengoz euskararen aldeko neurriak hartzeko gehiengo osoa izango da Eusko Legebiltzarrean. Aitzakiarik bat ere, beraz.\nGerta daiteke ezetz, hurrengo gobernua -eta hurrengoa, eta hurrengoa...- orain artekoen antzeko bideetatik ibiltzea; kasu horretan orain arte bezala jarraituko dugu: ikasleak, indarrak eta aukerak galtzen, baina garaian garaiko gobernuaren estatistiketan gero eta euskaldunago agertuz. Eta horrela ez bada ere, beti geratuko zaigu Europako sudur handienen herria izatearen kontsolamendua. Gaitzerdi.\nP.S.: Euskaldunon Egunkarian idatzi nuen honetaz duela 10 urte ere antzeko kontuak aipatuz. Egunkaria gaur ez dago, baina Sustatuk gorde zuen ordukoa eta hemen daukazue, nahi izanez gero: http://sustatu.com/1037004436\nJosu Lezameta -ren bloga\nLehengo egunean urtetik urtera topatzen duzun senide horietako batekin juntatu nintzen, eta badakizue, halakoetan norberaren bizimodua, umeak, lana eta abarren partea elkarri ematea izaten da ohitura.\nUmea dauka senideak, hamar urte ingurukoa, eta jakinda ni zertan nabilen "umea euskaltegian daukagu, HABEra joaten da" kontatu zidan. Umearen adina jakinda eta euskaltegiaren jabea entzunda "HABEra? Nora ba?" galdetuko nuela suposatuko duzue.\nAlderdi politiko baten egoitzaren izena izan zen erantzuna. Umeei klaseak ematen dizkien euskaltegi edo akademia modukoa dago bertan. Bilbo inguruan behintzat aspaldian dira ezagunak alderdi horren ingurumarian antolatzen diren euskara-klaseak.\nSuposatuko duzue gaizki ulertua argitzen saiatuko nintzela: "Ez, hori ez da HABE", "Hori X da", "HABEk helduen klaseak kudeatzen ditu, 16 urtetik gorakoak", "Horiek ez daukate zer ikusirik HABErekin orduan", eta "gainera, HABEk ez dauka euskaltegirik", "euskaltegi asko daude, baina HABErenak ez", "HABEk diru-laguntzak kudeatzen ditu eta horrela, Gasteizko gobernuaren erakunde bat da, baina eurek ez dute klaserik ematen", "euskaltegi publikoak eta pribatuak daude, HABEk batzuk homologatzen ditu, gureak, AEKrenak adibidez", "Nik AEKn egiten dut lan, baina beste "enpresa" batzuk daude, hemen inguruan X, Y eta Z dauzkazu adibidez" eta abar.\nSenideak baiezko keinua egin eta ulertu zuela ulertarazi zidan, pertsona ikasia da eta ez nuen dudarik egin. Gure mundu honi arreta handirik ez dio ematen eta segurutik euskaltegien eta oro har euskararen irakaskuntzaren inguruko topiko zabalekin geratuta egon da, hainbat eta hainbat bezala.\nOnartu beharra dago agian helduen euskalduntzearen ingurumari osoan ez diogula arreta eta ahalegin berezirik eman izan geure who's who hori herritarren eremu zabalenera hedatzeari, edo ez dugula asmatu behinik behin. Baina ez da erraza izango gure asmoekin, lanarekin edo hizkuntzarekin interes edo erlazio hurbilik ez duten askok eta askok horretaz jabetzea eta arreta ematea bestalde.\nOkerragoa da berriz guretik gertuago dauden, eta gure berri izan eta ematearen ardura duten kolektibo batengandik honelakoak etortzea:\nAste honetan berton jasoak bi hauek:\nKlase gehienak eguerditan izaten dira HABE eta AEK-ko euskaltegietan\nBilboko dendariak bezeroari begira (Argia)\nHABEko euskaltegietan, ikasleen laurdenek 16-20 urte dituzte\nIsabel Zelaa EAEko Hezkuntza sailburuari elkarrizketa Berrian (kazetariaren galdera). Kasu honetan HABEko eta HABEren arteko ñabarduraz konturatuta idatzi du kazetariak agian, baina edonola ere anbiguotasuna geratu dela esango nuke.\nBide batez, Zelaa sailburuak galdera horri erantzundakoak ez du argitzen lagunduko, ez:\nEz dira lehenengo kasuak izan. Duela gutxi Twitter-en oharra egin zuen @jozulin-ek Argiaren erreportaje honetan irakurritakoaren harira.\nEta aspaldiago, duela ia lau urte, hemen berton bota genituen batzuk Radio Euskadin entzundako batzuen ondorioz.\nEuskal Herriko kazetariekin ez dut senide batzuekin bezala urtetik urtera jesarri, kafea hartu eta berriketan jarduteko zorte hori, baina bazkalostean familia artean eman nituen azalpen horiek guztiak kazetarien eta komunikatzaileen gremioarekin ere konpartituko ditut hemen plazer handiarekin.\nArgazkia: Titulu barik. Egilea: hitzak_soberan. Lizentzia.\nHiztegi juridikoa praktikatzen eta ikasten da gure sektorean aspaldian: ebazpena, xedapena, dekretua... Urtero halako pare baten edo gehiagoren pentsuan ibiltzen gara hain zuzen ere, ohikoak izaten direnak (diru-laguntzak, azterketak...). Lantzean behin zerbait berria dakarren baten bat edo dena hankaz gora ipintzen duenik ere izaten da ordea.\nEta etorri dira halakoak azkenotan:\nMartxoaren 2an otsailaren 13ko bat etorri zitzaigun (hiztegi juridikoa ikasten gabiltza, baina denbora-paradoxa juridikoen jabe izateak goragoko maila bat eskatzen du). Urterokoa, HABEren azterketak nolakoak izango diren arautzen dituen ebazpena. Nobedadea han: ulermena eta irakurmena neurtzen dituzten probak euskaltegian bertan egingo direla-edo dio ebazpenak.\nInterpretazioak, nahasteak eta saltsak ekarri ditu honek hasiera batean. Gerora neurriarekin pozik agertu dira euskaltegi batzuk. Euskaltegien lanaren eta gaitasunaren onarpena da haien iritziz. Beste euskaltegiek ez dute oraingoz iritzirik plazaratu honetaz. Ahots kritikoren bat entzun da ordea, eta interesgarria izan daiteke argudio eta jarrera desberdinak entzun-irakurtzea agian.\nNik neuk ez dut uste neurri honek berez aparteko ezer dakarrenik. Orain arte ekarri behar zuenetik aparte. Beste kontu bat da azterketak, zertifikazioak eta kristo hori guztia nola ari den gure jarduna baldintzatzen. Agian hor dago gakoa, ez probak euskaltegian, BECen edo San Mamesen egiten diren.\nBigarren bat ere etorri da. Ez dut honen erreferentzia juridikorik aurkitu, HABEren mezu telegrafiko bat baizik.\n2012 urtearen barruan ez da egongo dirulaguntza-deialdirik, Eusko Legebiltzarrak onartutako aurrekontuetan ez baita horrelakorik jasotzen.\n2013an HABEk dirulaguntza-deialdi hauek berreskuratzeko ahalegina egingo du.\n2013ko aurrekontuetan aztertuko da 2012an HABEren mailaren bat gainditzen duten ikasleek dagokien dirulaguntza eskatzeko aukera izatea.\nBai, aurten euskaltegian ikasten dutenek ez dute matrikulan ordaindutakoa konpentsatuko dien diru-laguntzarik jasoko HABEtik. Matrikulan gastatutakoa hortxe joan da, gainditu zein gainditu ez. Euskaltegi pribatuek zerbait esan dute honetaz, hala jaso dute lehen ekarri dudan albistean.\nDeigarria egiten zait, euskara ikastea garestiagoa izango da, eta ez da apenas ezer esan honetaz. Eta esango nuke euskara ikasi nahi duenarentzat oztopo eta faena handiagoa dela hau aurreko guztia baino. Faena ederra.\nProben eta azterketen basoko arbolen artean galdu da hau nonbait. Edo euskalgintzari oro har aplikatu zaizkion murrizketen basoan beste arbola bat baino ez da izan, baina ez garrantzi gutxiagokoa.\nEta gaur etorri zaigu hirugarrena. Aspaldian iragarritako filmaren estreinaldia: hezkuntza sisteman euskaraz ikasitakoei euskara agiria konbalidatzeko dekretua iragarri dute Zelaak eta Urgelle-ek.\nApirilaren 3an jarriko da indarrean eta 2008ko apiriletik aurrera ikasketak burututakoei aplikatuko zaie.\nIragarrita aspaldian, eta polemika ere ugari ekarri du, euskalgintzan oro har. Kontrako argudioen artean bat nagusitu dela esango nuke: hezkuntza-sistemak une honetan ez du ikasleen euskara maila egokia bermatzen, ez ikasketa ertainetan ez unibertsitatean.\nEuskaltegien aldetik mehatxu modura ikusten da gehien bat. Agiria automatikoki eskuratuko duten pertsona horiek guztiek ez dute euren euskara maila hobetzeko euskaltegietara jo beharko, eta horrek ikasleen galera ekar dezake.\nHonen harira interesgarriak IKAko Jon Zabala eta Mailu Lasateren hitz hauek, Argiako erreportaia honetan jasotakoak.\nBost urtean %30eko ikasle galera izango dugula. Plan estrategikoak dio hori, EAEko euskaltegiez ari dela. Zerk eragingo du jaitsiera? Besteak beste, dekretu zirriborro honek, hau da, hainbat lagun agiriak aurkeztetik salbuesteak. Bestalde, hor da beti krisia. Ekonomia. Gure galdera zera da: %30eko galera izango omen dugu ikasleetan. Hori horrela gertatuko da, ala hori gerta dadin bideak jarriko dira? Azken finean, egiten den hizkuntza politikaren gorabeheran dago hori\nHABEren plan estrategikoak berak kontsideratu du %30eko galera bat horren arabera beraz. Arrazoien artean dekretu hau, baina duda barik, diru-laguntzak kentzeak ere izango du pisua. Eta horri beste hainbat faktore gehitu: krisia bera, euskara ikastearekin pertsona nabarmen batzuek erakusten duten jarrera, hizkuntza-eskakizuna behar duten lanpostuen eskaintzen murrizketa (administrazioan gehien bat)... eta enparauak.\nHain beltza dator? Euskaltegietan noraino igarriko dugu? Noiz? Prospektiba ariketak egiten hasi behar da nonbait, baina hileta jotzen abilak izaten gara eta ezkortasuna nagusituko den susmoa daukat.\nBaikortasunari atea ireki guran, badira mehatxuak azken batean aukerak direla diotenak, edo horrela euskara benetan ikasi nahi duenak ikasiko duela pentsatzen duenik ere bai. Baliteke, baina aukerak aurkitzen jakin egin behar da batetik, eta bestetik ez dakit euskara ikastea "benetan" nahi dutenengana soilik eramanda inoiz euskara nahi dugun lekura eramango genukeen, horrez gain ikasi nahi duten horiek "ahal" ere izan behar dute, eta ez dute hain erraza izango.\nEz dakit zer gertatuko den, baina nola edo hala gertatuta gertatzen den hori traumatikoa izatea erraza da une honetan.\nHau guztia EAEri dagokiola noski, beste leku batzuetan beltz dago kontua aspaldian.\nLola Izagirre eta Josu Lezameta, Galdakaoko Udal Euskaltegiko Autoikaskuntza\nUrteko egun bakoitzeko esaera bat Ikastaro bakoitzaren beheko aldean jarri ditugun karpetetan dauzkate ikasleek geuk sortutako HotPotatoes edo Webquestions tankerako ariketak (aditza, deklinabidea, entzunaren ulermena, birpasa...) Boga-ko ariketak egiten gogaitu direnerako edo bereziki zer edo zer landu nahi badute. (klik handiago ikusteko) Azkenik, hemen duzue iazko udan ikasleei jarri geniena, aspertuz gero nora jo zezaketen erakusteko. Hemendik hartu genuen ideia, tunning apur bat eta... honatx kodea! Josu Lezameta -ren bloga\nMaterialen artean ikaslearentzako orrien subgeneroan bada ohiko figura bat. Zutabe biko taula edo grafikoa, eskuin-ezker “ongi” eta “gaizki” (edo haien sinonimoetariko bat) izenburu eta goitik beherako zerrendetan item bilduma sarri luzea, bostetik gorakoa normalean.\nLehengo egunean halako bat suertatu zitzaidan aurrean irakasle baten galderaren harira. Hark “baina hori “ondo”/”txarto” dago?” galdera bota zuen zalantzatan, eta kukutxoa egin nion zerrendari. Argitzen hasi nahi eta ez zitzaidan erraza egin item asko zutabearen alde batean edo bestean kokatzea, ez.\nEta une batean ongia eta gaitza apartatzen sentitu nuen neure burua, epaile paperean ustekabean. Norbait neure ebazpenak halako jurisprudentzia emango ziola esperoan zegoen, hark lege idatzi haren gainean eman beharko zuen-eta sententzia beste epaitegi batean, lehen auzialdiko auzitegian seguru asko.\nBaina legea konplexua ei da, maila eta ñabardura askotakoa, ezin dena berdin arautu eta epaitu, eta item haien artean aldeak ikusi nituen:\nLege gorena, oinarrizko eskubideak edo konstituzioren baten kontrako “gaizkiak” batzuk. Zentzunak ere onartuko ez lituzkeenak. Argi.\nEskubide administratiboaren urradurak. Izapide jurdiko-administratiboetan onargarriak ez, baina bizimodu arruntean halako zorroztasunik eskatzen ez dutenak.\nDelitu eta falta komunak, pena luzea merezi dezakete batzuek, isunik ere ez beste batzuek, beti ere delituaren nork, nori, nor, non, noiz eta nolakoaren arabera juzgatzekoak.\nAuzi pertsonalak, moralak edo norberaren ideologiaren islak. Inondik inora ere eskubide orokorrak araututakoak, eta sarri bake-epaitegian bideratu beharrekoak, edo “Legearen” mundutik kanpokoak besterik gabe: sinismena, ideiak edo usteen arloko auzi hutsak.\nLege-ohitura lokalak, tokian tokikoak, helbiderik eta norabide argirik ez daukan paper batean idatzita.\nHauek guztiak arautegi uniforme batean agertzen ziren, lege-liburuen erreferentzia barik eta arloaren edo larritasunaren arabera sailkatu gabe.\nEta epaileak sententzia guztiak autoritate berdinarekin botatzen dituela, zein den konstituzio, zein den lege sendoa, zein behin-behineko xedapena, zein ohitura eta zein lege-hutsune... ez da harritzekoa izango hiritar etorri berriari hiri berria legez eta arau zorrotzez betetakoa iruditzea, estua, konplexua...\nBaina epaileari ez zaio errezagoa lege-iturriak aurkitzea. Arlo bateko lege-arau batzuk ezartzen ditu batek, haren helmena eta eskumenaren gainean bertsio kontrajarriak egoten dira baina nolabaiteko autoritate ofiziala duen bakarra dela dirudi.\nHura ez da bakarra hala ere, ez dago legelarien kolegiorik baina hainbatek autoritatea hartu dutela dirudi: besteak beste ospe zientifiko-literario-soziala, erudizioa, togaren dotorezia, epaiak botatzeko abilezia edo sententziatzeko afizioa izaten dira autoritate-iturri.\nOinarri juridiko printzipal bat ei dago legegintza honetan hala ere: oinarrizko legea hiritarrek eurek menderik mende egin dute eta lege gorena huraxe dela. Baina lege hori ez dago idatzita eta hiritarrak hasi dira segurtasun hori galtzen sarri, legelarien kopuruak eta aniztasunak ez diete asko laguntzen horretan.\nEta zer egin epaileak? Berak epaitu behar ditu hiritar berrien egintzak eta esanak, hiriko biztanle izateko lain diren ebatzi gorago edo beheragoko auzitegietan, eta legearen bidea erakutsi bidenabar. Konplexua epaile-lana, bai. Hiritarren eta hiritargaien epaiketan edo aholkularitza juridikoan beti, eta sarri legegile ere bai.\nToga erantzi barik ibili behar nonbait. Hiritargaiaren obrak onaren edo gaizkiaren zutabeetan kokatu eta kokatu, epaia bota eta hurrengorako gaztigatu. Hiritargaiak "Amen!" normalean, baina erreintzidentzia tasa handia izaten du epaileak, erori eta erori egiten dira, haiek hiritartzerik ez dagoela etsipenaz sinisten hasi arte.\nEpailea eta hiritargaiak hirian murgildu dira egun batean, hiritar bizimodua egiten denak maila berean: auzitegiko kafetegian, aurreko parketxoan edo aretoan bertan epai eta epai artean... Hiritargaiak ziudadano ahaleginean eta epailea toga erantzita, txamarraren azpian gordeta egia esanda, epaigintza ez, baina aholkularitza jurdikoa beharko baita segurutik. Eta une horretan konturatu da hiritargai horiek epailea bezainbat iturgina behar dutela ziudadania berrira ailegatzeko.\nEz diote ongiaz eta gaizkiaz galdetu apenas, ez da euren kezka une honetan, badakite inoiz gorago edo beheragoko aretoren batean euren hiritartasuna ebatziko dela, bai, baina hiriko kaleetan dorpe ibiltzen direla eta atasko horietatik irteteko seinaleak eskatzen dizkiote epaileari: "nola esaten da...?" hasten da galdera bat, nahi duen lekura joateko nora jo ez dakiela trabatuta beste bat, kalearen beste aldera pasatu ez pasatu zalantzan beste bat... atasko asko, ugari. Hirian berria zarelarik naturala da hori guztia bestalde.\nMailua atera eta mahaia jotzeko tentazioa izaten du epaileak sarri, baina mailua togaren barruko poltsikoan gorde, mantenu-gelara joan eta desataskadorea hartu du handik.\n"Hiri honek iturginak behar ditu" idatzi du sententzia liburuan, "edo prebarikazio gehiago" oharretan.\nArgazkia: robo dunny dino. Egilea: mugley. Lizentzia.\nPlisti-plasta | 2012, Otsaila 7 - 20:21\nAzken egunotan pare bat bideo eta pare bat artikulu izan ditut gogoan jira-bueltaka. Bukaeran jarriko dizkizuet horien estekak baina lehenago aihotza edo iparrorratza hartu eta sasitzan bidetxoa egin beharra daukagu, norabide batekoa zein bestekoa izan.\n1.norabidea: ‘Mundu bat, hizkuntza bat’ (Mark Pagelen bidea) (aihotza)\nGizakiak Lurrean beste animalia-espeziekiko nagusitasuna lortu du garapen gaitasunari esker. Garapen gaitasun horren funtsa ikaskuntza soziala da, gizakiak beste gizakiengandik ikasten du, beste animaliek ez bezala (ez neurri berean behintzat). Ikaskuntza sozial horren hedatzailea hizkuntza da. Beraz, hizkuntza aniztasuna oztopo da ikaskuntza sozialerako eta hedaduraz garapenerako. Alegia, munduko biztanle guztiok hizkuntza bakarra erabiliko bagenu, edota behintzat, ezagutuko bagenu, erraztu egingo litzateke ikaskuntza soziala eta, ondorioz, garapena biderkatu egingo litzateke.\nAntonio Valdecantosek honen harira zera dio: ‘Kanpaina irmoak egin dituzte batzuek gaztelera politika linguistiko periferikoetatik defendatzeko baina horiek beroriek ez dute hitzik esan ingelesa eskolan eta unibertsitatean inposatzearen aurka’. ‘Ez du inork auzitan jarri asmo honen egokitasuna, eztabaidagai bakarra helburu hori lortzeko modua izan da’\nBadugu, beraz, bide eta norabide bat eta horretan dihardute urteetan, nahiko modu traketsean bada ere, aihozkadaka eta aihozkadaka.\n2. norabidea. ‘Mundu asko, hizkuntza asko’ (iparrorratza)\nBegira diezaiogun arazoari beste ikuspuntu batetik. Bira dezagun puntu kardinala. Ez dezagun ukatu garapena, ezta ikaskuntza soziala ere, baina izan dezagun argi garapenak garapen izango bada, ez duela sekula suntsitzailea izan behar.\nNola lortu, baina, ikaskuntza sozialak ezinbestekoa duen elkar ulertzea eta ahalik eta hizkuntza gehienen biziraupena? Agian, teknologiari zenbait kandela piztuta.\nAspaldi batean txoko honetan bertan idatzitako hitzak kopiatuko ditut hitzez hitz: ‘epe ertainean, hizkuntza batean edo bestean sortutako testuak ezaguna dugun hizkuntzan jaso ahal izatea ez da ameskeria hutsa’. Oraindik orain hastapenetan badaude ere, sarritan erabiltzen ditugu itzultzaile automatikoak, edo telefono aplikazioak atzerrian elkar ulertzeko. Hastapenak dira, bai, baina bide honek ez du aihotz beharrik, zorionez. Bide honetan zeresan handia izan lezake teknologiak eta aurreko batean aipaturiko errealitate areagotuaren aldeko apustuak.\n3- tarteko bideak: ‘Duolingo’\nBadira tarteko proiektuak ere, Duolingo dugu horietako bat, Internet osoa hainbat hizkuntzatara itzultzean datza. Asmo erraldoi horretarako hizkuntza ikasleen lana eta adimen kolektiboa baliatu nahi dituzte, Wikipediaren bideari jarraiki nolabait. Proiektu honen arazoetariko bat asimetriarena da. Pentsa ezazue zenbat ingeles ikasle inplika daitezkeen eta zenbat euskara ikasle. Asimetria argia da. Ingelesak, gaztelerak edo txinerak askoz itzultzaile gehiago eta itzulpen lan gutxiago izango lukete. Eta, Interneten izaera dinamikoa eta iraunkorra kontuan izanik, hau bezalako proiektuek nire ustean ez dute bide luzea egiterik, are hizkuntza txikien kasuan.\nHauexek izan dira, ba, azkenaldian ibili ditudan burutazioak eta agindutakoa zor denez, bertan dituzue horien iturburu izan diren bideo eta artikuluak:\nMark Pagel: hizkuntzak nola aldatu zuen gizadia (TED)\nEl saldo de la lengua. Antonio Valdecantos (El Pais)\nKomunikazioa-inkomunikazioa (Plisti-plasta. Karrajua)


Hirugarrena baztertzearen printzipio - Wikipedia, entziklopedia askea.\nHirugarrena baztertzearen printzipio\nEsakune bat egiazkoa edo faltsua dela eta beste aukerarik ez dagoela dioen printzipioa. Beraz, proposizio batez eta haren ezeztapenaz osatutako disjuntziozko proposizio konposatua tautologikoa da ( P ∨ ¬ P). Logika klasikoaren oinarrietako bat da.\nLogikan, hirugarrena baztertzearen printzipioa, latinezko tertium non datur edo principium tertii exclusi perpaus oro egia ala faltsua dela ezartzen duen printzipioa da; perpausaren izaerari buruz hirugarren aukera bat, egiaz eta faltsuaz gainera, baztertzetik dator izena.\nAzken aldaketa 13 abendua 2019(e)an, 21:50(e)tan


Baztan-dantza, bideo biral bat ziberespazioan kateatuta — Eibar.ORG | Eibarko peoria\nHemen zaude: Hasiera / Blogak / Dantzing / Baztan-dantza, bideo biral bat ziberespazioan kateatuta\nOier Araolaza 2013/09/13 13:04\nGaur iritsi zait uda osteko lehen emaila txinatarrak euskal dantza egiten erakusten duen bideoarekin. Noizean behin gertuko zein urruneko lagun edo ezagun baten emaila jasotzen dut. Teklatuan dituen harridura keinu guztiekin batera, zur eta lur utziko nauen bideo bat bidaltzen didala esaten dit: "Txino batzuk euskal dantzak egiten!". Orain lau urte hasi zen hau gertatzen, eta gutxienez hilean behin errepikatzen da ordutik. Beti daukat lagun edo ezagunen bat nirekin akordatzen dena eta bideoa bidaltzen didana.\nNik pozik hartzen dut. Horri esker, badakit inoiz horrelako beste bideoren bat agertzen bada bidaliko didatela, eta beraz, laguntzaile finak dauzkadala inguruan.\nLau urte sarean\n2009ko irailaren 9an argitaratu genuen å·´å£«çÂÂÂÂ™»ä¹ÂÂÂÂ‹èÂÂÂÂˆÂÂÂÂž_å·´æÂÂÂÂ–¯åÂÂÂÂ…ÂÂÂÂ‹å±±è°·_Baztan Dantza izeneko bideoa dantzan.com-en. Bideoarekin batera honako testua idatzi genuen: "Horra japoniar talde bat euskal dantza bat egiten. Baztan Dantza deitzen diote eta berez Baztango mutil-dantza bat da, Billantziko hain zuzen ere, baina nahiko modu berezian dantzatua. Munduko dantzen nazioarteko zirkuitoan bidea egin duen dantza da hau eta hainbat errepertoriotan agertzen da. Irudiak bitxiak dira benetan".\nSarean dantzari buruz argitaratzen diren kontuen berri izateko zenbait tresna desberdinetan egindako bilaketetara harpidetuta gaude, eta horri esker izan genuen bideo bitxi horren berri. Bideoa irailaren 6an argitaratu zuen Youtuben gpknh erabiltzaileak, eta handik hiru egunetara argitaratu genuen dantzan.com-en. Argitaratu genuenean bideoak dozena bat ikustaldi baino ez zituen.\nJaponiar talde bat euskal dantzak egiten, txorakeria horrek ikusmina sortu zuen eta berehala hasi zen zabaltzen kontua. Biharamunean (irailak 10) Sustatun argitaratu zen eta irailaren 12an Euskalkultura.com-en. Hiru aste pasata, Iñigo Astiz-ek erreportajea argitaratu zuen Berrian: Txinan dago Baztan. Patxi Montero elkarrizketatu zuen Astiz-ek, euskal dantza bat Txinaraino nola iritsi ote zen jakin nahirik, eta horrez gain, Jhonny Kuang Bonding, Hong Kong-eko dantza irakaslearen hitzak ere jaso zituen.\nHortik aurrera oraindik bukaerarik izan ez duen emailez emaileko bideari heldu zion bideoak. Lehenengo astetan pipertu ere egiten nintzen, zenbait lagun eta ezagunek Youtubeko lotura bidaltzen zidatelako, bideoari oihartzuna dantzan.com-en eman geniola jakin gabe, eta ondorioz, dantzan.com ez zutela irakurtzen frogatuz :-( Oraindik ere, pena ematen dit horrek, bideo hori ikustera sartutako zenbaitek, akaso gustuko beste eduki batzuk aurkituko zituelako dantzan.com-en, baina horren ordez, youtubera bideratzen ditugulako... Honekin gertatutakoa ikusita ulertzen dut zergatik komunikabide batzuk youtubetik bideoak hartu eta beraien bideo-sisteman jartzen dituzten. Baina horrelakoa da sarea, eta geuk ere egingo genituen halakoak oharkabean...\nEmailez email, tarteka komunikabideetako lankideen postontzietara iristen da bideoa, eta horiek ere bitxikeria zale direnez, artikuluak argitaratzen dituzte. Dantzan.com-en argitaratu eta 15 hilabetera, 2010eko abenduan, Diario de Noticias de Navarran argitaratu zen: "La 'Mutildantza del Baztan' 'arrasa' en el país del sol naciente", eta hor bideoarekin lehen aipatutako jokaldia egin zuten, beraien sistema propiora pasa, youtubekoa jarri beharrean. Lau hilabetera, 2011ko martxoan, eitb.com-en ingelesezko bertsioan argitaratu zuten, Japanese students practice Basque dance from Baztan, hauek ere bideoa beraien sistemara eramanaz. Berriki, 2013ko ekainean, SudOuest egunkarian argitaratu dute: "Quand les Chinois s'essaient à la danse traditionnelle basque". Noski, tartean blogetan eta sare sozialetan behin eta berriz argitaratu da.\nLau urteotan 77.000 ikustaldi izan ditu bideoak, euskal dantzari buruz Youtuben dauden bideoen artean bigarren ikusiena da, Gipuzkoako zinta-dantzaren bideo honen ondoren. Gpknh-ren Youtubeko kanalean ere Baztan dantzaren bideoa da arrakastatsuena.\nEee? Ainhoan bideo bat da euskal dantzako bideo ikusiena? :-D


Eskola-kontzentrazioa duten udalendako laguntzak onartuta - Sakana - Guaixe.eus\nEskola-kontzentrazioa duten udalendako laguntzak onartuta\nGuaixe 2019-06-05 09:22\nOlatzagutiko eskolan Ziordiko ikasleak ere badaude. Artxiboa.\nIkastetxeen mantentze gastuei aurre egiteko laguntza onartu du Hezkuntza Departamentuak.\nNafarroako Gobernuak eskola-kontzentrazioak mantentzeko tokiko 36 entitatei 964.425 euroko diru-laguntzak ematea erabaki du gaur. Ikastetxe horiek beste herrietako, Haur eta Lehen Hezkuntza, Hezkuntza Berezia eta DBH 1. eta 2. mailako 3.068 ikasle jasotzen dituzte guztira. Diru-laguntza horrekin udalei ikasle horiek eskolatzeko erabiltzen diren eraikinen mantentze-kostuak erraztu nahi ditu Hezkuntza Departamentuak.\nSakanan hiru eskola kontzentrazio daude guztira euren herrikoak ez diren 251 ikasle hartzen dituztenak. Horregatik udalek 79.530 euro jasoko dituzte. Irurtzungo eskolak herrikoak ez diren 207 ikasle hartzen ditu, eta horren truke udalak 65.070 euro jaso. Etxarri Aranazkoan 37 ikasle daude eta udalak 11.630 euro jasoko ditu. Azkenik, Olatzagutikoan 7 ikasle daude eta diru-laguntza 2.200 eurokoa izanen da.


Nola zaindu gehiegizko pisua duen txakurra | Txakurren Mundua\nAzken urteetan gizakiekin etxean bizi diren txakurrek gizentasun arrisku handia dute. Hori da, nork erresistitzen du patata bat, ogitarteko bat mokadutxo bat ematera edo janari gehiago jartzerakoan jadanik platerean jarritakoa janda dutenean? Benetan ez, baina ezin da tratu txarrik jaso. Astean behin edo bitan ez da ezer gertatzen, baina egunero egiten badugu, azkenean txakur potolo samarra izan dezakegu, batez ere ibilaldi luzeak edo korrika egitera eramaten ez badugu.\nObesitatea oso gaixotasun larria da, diabetesa eta bihotzeko arazoak sor ditzake kasu gutxienetan. Hori dela eta, azalduko dugu pisu gehiegizko txakurra nola zaindu.\n2 Ariketa fisikoa egitea\nEzinbestekoa da zure dietan aldaketak egitea. Baina ez dizut gomendatuko "argi" jario bat ematea, baizik eta honako hau:\nEz eman janari gehiegi. Pisua apurka-apurka galtzeko, pisuaren arabera behar duen janari kopurua eman behar diozu —egokia, ez orain daukana— eta kito. Txakurren trasteak ematen badizkiozu, pisatu lehen. Gramo horiek izango dira egun horretan janari kopuruari kendu beharko diozunak.\nOso gomendagarria da ematea aukeratzea edo elikagai naturalak (oilasko hegoak, organo haragiak, arraina), edo alerik gabeko jario holistikoa, gehiago elikatuko dugunez.\nPisu handiko txakur batek mugitu behar du. Hori dela eta, garrantzitsua da paseotara ateratzea, paseotxoak egiteko. Ez da hura agortzea, oinez "behartzea" baizik. Hamar edo hamabost minutuz ibili gaitezke eta bueltatu, beraz, egunean bi aldiz gutxienez.\nEtxean ere pisua galtzen lagun zaitzakegu berarekin jolastuz gero. Animalien dendetan txakurrentzako jostailu ugari aurkituko dituzu: pilotak, sokak, pelutxeak ... Egunean zehar 10 minutu hainbat aldiz emango ditugu gure pelutsarekin jolasean.\nKomenigarria da albaitariarengana eramatea kontrolatua izan dadin. Lehen esan bezala, gehiegizko pisua izateak animaliak osasun arazo oso larriak izan ditzake, beraz, ekiditeko, profesional batek aztertu beharko luke noizbehinka.\nPixkanaka, zure txakurra sedentarioa izateari uzten eta aktiboago bihurtzen den ikusiko duzu.\nArtikuluaren bide osoa: Txakurren mundua » Txakur orokorrak » Bitxikeriak » Nola zaindu gehiegizko pisua duen txakurra\nAholkuak gure txakurkumearen lehen bainurako


Uxueko ermita, beste eskandalu bat –\nLa Blanca baseliza (Uxue).\nArtzapezpikutzaren eta Uxueko Udalaren arteko epaiketan izan nintzen, non La Blancako baseliza eskatzen den, milurteko berriaren hasieran egindako inmatrikulazio masibotik libre gelditu zen bakarrenetakoa. Juan Maria Zuza abokatua eta Luis Javier Fortun historialaria izan ziren, beste behin, Artzapezpikutzaren defentsan aritu zirenak, ondasun publikoak bere egiteko duten grina lizunean.\nUxueko Udalaren argudioak sinpleak ziren: baseliza herri-lurretan dago, Udalak eraiki eta mantendu izan du antzinatik, eta giltza ere gorde izan dute, betidanik. Ugariak dira faktura eta akordioak udal aktetan; 1873an izandako berreraikitze lanena, berbarako.\nArtzapezpikutzaren defendatzaileek herri askotako katastroetan dagoen nahasteari heldu nahi izan zioten; azken lanak herritar “sinesdunek” egin zutela (auzolanetan era guztietako bizilagunek parte hartzen dutela ahaztuz) eta erlijio-ekitaldietarako zuela erabilera, “esklusiboki”. Nafarroako baseliza guztiak elizarenak zirela esan zuten, gezurretan, beraientzako azken juiziorik izango ez dela dakitenek baino egin ezin duten moduan gezurretan. Hain zuzen ere, udal arduratsuen esku gelditu diren baselizez inguraturik dago Uxue (Olite, Tafalla, San Martin, Garinoain).\nFortunek musturren aurretik pasa zigun bere kurrikulu akademikoa, baina sobera daki, edo jakin beharko luke bere tituluak merke azokan erosi ez baditu, Nafarroako elizak eta baselizak diru publikoz eta auzolanez eraiki zirela, sarritan derrigorrez gauzatutako auzolanez. Udalek, Kontseiluek edo Batzarreek erabakitzen zituzten lanak eta bizilagunek jarri beharreko diru kopuruak; aurrekontuekin zorpetzen ziren (sei urte egon zen Iruñea zezenketarik gabe San Ferminen kapera eraikitzeko); apaizak hautatzen zituzten, koadjutoreak, ezkilazainak eta eremutarrak; kanpaiak zenbat aldiz jo agintzen zieten ezkilazainei; erretaulak, apaingarriak eta patenak erosten zituzten, eta guztien inbentarioa egiten zen urtero, Udalek “beraien” elizetara bidaltzen zuten zinegotzi zindikoek eginak, eta inbentario horietan arropak ere agertzen ziren, kandelak, kandela-kondoak eta sagaratu zein sagaratu gabeko ostiak; zehaztasun harrigarriz. Eta hori edozein udal artxibategitan froga dezake, ez da Historian Doktore izan beharrik horretarako.\nOzarkeriaz aipatzen dute, ekin eta ekin, ondasun horien erabilera erlijioso “esklusiboan”. Jakina baita eraikuntza horiek makina bat erabilera izan dituztela: Batzuk defentsa eraikinak izan dira (Artaxona eta Uxue); orokorrean auzokideen arteko asanblada eta udal bilerak egiteko toki, udal diruzaintza eta artxibategi; hilerri; eskola eta haur-eskola; eta erabili izan dira musika gela eta kontzertuetarako ere. Baseliza oro erabili izan da behin edo behin ospitale, babestoki edo batzar bezala. Gure lurraldearen historia toki publiko hauetan gauzatu da. Ez daki guzti hau Fortun jaunak?\nHerriak (herri handiak) eraikin berriak eraiki ahala (udaletxeak, eskolak, hilerriak, kultur-etxeak…) jauretxeak erabilera erlijiosoetarako uzten joan ziren, baina sekula ez modu “esklusiboan”, oraindik orain Nafarroa osoan froga daitekeenez. Eta erabilera horrek ez dio Elizari inolako eskubiderik ematen berarentzat har ditzan, medikuek ospitaleak beraien izenean inmatrikulatu ezin dituzten moduan, ezta irakasleek eskolak ere.\nUxueko gotorlekua, Nafarroako Erreinuaren babesleku. Antzinatik dakigu Nafarroako Erregeek eta diputazioek bertan inbertitu zutela. 2006an 700.000 euro gastatu zituen Nafarroako Diputazioak, berritze lanetan. Urte horretan bertan bere izenean jarri zuen Artzapezpikutzak, 30 euro ordainduta.\nAtentzioa gehien eman zidana oso gaztea zen epaileari egindako mehatxu subliminala izan zen, beste epaile gazte batzuk egin zutena ez egiteko gogorarazi ziotenean, lehen instantzian arrazoia herriei eman arren Nafarroako Justizia Epaitegi Gorenak zuzendu baitzituen gero epaiak. “Epaile andereñoa -esan zioten lerro artean- ez ezazu eskarmenturik gabeko zure kideek egindako akats bera egin, zure epaia atzera botako baitute, eta zure ibilbide profesionala kaltetu, epai guztiak Elizak irabazi ditu-eta”.\nBeste gezur bat, ondo ezagutzen baitituzte Huescako udaletxeen aldeko epaiak, edo Gorenean irabazitako Artáko kasua. Eta, batez ere, ezagutzen dute Europako Auzitegiaren epai zorrotza, Giza Eskubideen Europako Hitzarmenean babesten diren eskubideen “urratze jarraitu eta masibotzat” jo baitzituen inmatrikulazioak. Portugal eta Frantziako egoerarekin alderatzea baino ez dago espainiar eta euskal elizak egin duten lapurretaren neurria hartzeko.\nBaina Iruñeko Artzapezpikutzak argi du: bide judiziala erabiltzen du behin eta berriro, badakielako aliatu bat duela Nafarroako Epaitegi Gorenean, bere azpitik diren epaile guztien erabakiak baliogabetzen baititu, eta modu horretan Gorenera, Konstituzio Auzitegira eta Europara heldu arte auzitan jarduteko ahalegina egin ezin duten Nafarroako kontseilu eta herri txikiei asmoa burutik kendu. Nafarroako Epaitegi Gorenaren inpartzialtasuna da, Manadaren, ikurriñaren edo euskararen auzietan erakutsi izan duena, 3.000 ondasun inmatrikulatuz jabetzeko duten aliatu onena; lau milioi metro kuadro, erraz esaten da. Itxura penagarria Txiroen Jesusena, Nafarroak historian izan duen hiri ugazaba eta lurjabe nagusiak ordezkatua.\nBaina herriek arma asko dituzte oraindik erabilgarri. Elizaren Aquilesen orpoa gure ondasunean gertatzen ari diren ehundaka hondamenak dira, konpontzen ez dituztenak, horretarako asmorik ere ez baitute diru publikoak erabiliz ez bada, beti egin izan den moduan. Prozedura erraza da: Udaleko hondamen espedientea, konponketetarako epea, eta zigor jardunbidea. Ez baita arima, ez kontzientzia, ez arrazoia, ez bihotza, ezta barrabilak ere: sakela da Elizaren Hierarkiak duen organo sentikor bakarra. Jo ditzagun gehien mintzen dituen tokian.\nUxueko ermita, beste eskandalu bat Uxueko ermita, beste eskandalu bat\neliza, inmatrikulazioak, nafarroa, Nafarroako Artzapezpikutza, Uxue


Machine learning eta adimen artifiziala Microsoft Power BI-n: zerotik aditura (online) - Enpresa Digitala\nMachine learning eta adimen artifiziala Microsoft Power BI-n: zerotik aditura (online)\nMicrosoft Power BI datu-analitika aurreratuan eta Business Intelligence-n gehien erabiltzen den tresnetako bat da. Tresna honek eskaintzen duen abantaila handienetako bat aginte-koadro pertsonalizatuak eta negozio-adierazleak sortzeko erabili ahal izatea da. Gainera, analitika aurreratua, analisi prediktiboa eta iragarpenak egiteko aukera ematen du, Machine learning ereduen bidez. Horri esker, aurrera egin daiteke ohiko negozio-adimenetik hasi eta erabaki prediktibo eta preskriptiboak hartzeraino.\nTailer honen bidez, machine learning ereduak garatzeko eta Power BI-rekin integratzeko behar den guztia ikasiko dugu. Zerotik hasiko gara Power BI, Machine Learning eta Python-en oinarrizko programazio-funtzioekin. Gero, maila handituz joango gara, Machine Learning-en ereduak garatu arte, Power BI-n integratu arte eta erabilera errealeko kasuak praktikoki garatu arte.\nTailerra praktikoa izango da, eta bertaratzen direnei aukera emango die ikasitakoa probatzeko eta Power BI-ko eta AA-ko eredu propioak garatzeko.\nPower bi tresnaren ezagutza. Tailerra 0tik abiatzen da machine learning ikuspegitik, baina horretarako beharrezkoa da aurretik PBIrekin lan egin izana.\nPower BI-ren hastapenak\nPower BI-n integratutako AA grafikoak\nAnalitika aurreratuko grafiko pertsonalizatuak\nPython-en instalazioa eta Power BI-rekin integratzea\nAnalisi aurreratua Python-ekin Power BI-n\nMachine Learning-en oinarriak\nMachine Learning-en tresnak: conda, Scikit learn eta autoML\nErregresio-ereduak Python-ekin Power BI-n\nPython-ekin sailkatzeko ereduak Power BI-n\nClustering ereduak Python-ekin Power BI-n\nMaterial gehigarria: denbora-serieak, gomendio-sistemak\nLeire Ahedo MSc da Advanced Data Analyticsen eta MSc Big Datan. Esperientzia handia du, hala nola Data Scientist IBM, Vodafone eta antzeko enpresetan. Aditua da enpresa-soluzioen garapenean Machine learning modeloekin eta Microsoften tresnekin (Power BI, Azure). Zenbait Microsoft zihurtagiri ditu.\nData: 12-01-2022 tik 13-01-2022 ra\nIrakaslea: Leire Ahedo (Mondragon Unibertsitatea)


Kikoriki jokoak - play free joko - joko on\nBiribila eta dibertigarria apur animaliak mailaren online jokoak Smeshariki finkatu dira. Kids for free irekiak dira, nahi duzu historia heroiak guztiak jolasteko aukera ematen du. , FROLIC dute harrapaketa-korrika, erizain ihes, puzzleak konpontzeko, delta glider hegan, makinen gainean, kolpatu pilotak. Nahiz eta zure Smeshariki sor dezakezu eta etorri bere izena, eta irudiak margotzeko eta play-etiketa. Garatzen eta umeentzako ipuinak ona duten izaki cute maite eta haiekin elkarrizketa jarraitzeko mundu birtualean prest daude. Azken finean, handia da berriro cronies erantzuteko!\nOnena Kikoriki jokoak\nPin harrapaketak krema\nAlaia pilotak puzzle\nNyusha eta snowball\nSortu zure Smeshariki\nSmeshariki duten Brosayka\nCroche eta Hedgehog biltzeko opariak\nAlaia Balls Puzzle 2\nBarash biltzen sorta\nGames Kikoriki kategoriaren arabera:\nKikoriki joko - oso dibertigarria eta lagun ona txandan abentura\nHezkuntza jokoak Smeshariki\nChildren oso observant eta bitxi hori helduek egiten dena ikustea, eta, beraz, hurrengo aldian haien portaera kopiatzeko dira. Ikusi beti dibertigarria da, baina, era berean, oraingoan, euren jokabidea inguruan hausnartzeko. Azken finean, belaunaldi & ndash hezkuntza; Ez da preachy, eta aurpegiratzen, eta adibide pertsonala. Adibide bat haurrentzako liburuak eta marrazki bizidunak, maitagarrien ipuinak, eta gaur egun ere, eta ordenagailu jokoak dira. Ukitu izango du, baina ez da harritu, orduan toddler ordenagailu sagua iristen eta bere arreta eskainitako jolas-gunearen orrietan eramaten jarraituko dugu. Horiek egiteko produktiboa aisia, garatzaileek hartu dute arreta jostailuak sortzeko adin bakoitzeko, eta are Gamers gazteena ez luzatuko lan.\n, mundu birtualean zehar, haurrak horizonte berriak ezagutzeko, pentsatzeko eta erabakiak hartzeko, egoerari erantzuteko, zereginak burutzeko logika erabiliz ikasteko. Horrez gain, adiskidetasuna, leialtasuna, galanteria, kemena, ohorea, familia, elkarrekiko kontzeptuak indartu dute. Smeshariki jokoa izen bereko cartoon, lehen agertu telebista pantailetan 2005ean eta berehala sortutako maitasun haurra jaitsi egin da. Animalia guztiak ez begiratu pilotak biribilak eta lagunarteko talde bat dira. Bakoitzak bere pertsonaia, umore eta ezagutza, lagunak ditu beti dute partekatzeko.\nordenagailua ipuinaren bertsio batean errepikatzen da. Ez literalki, baina pista eta norabide egokian dira. Eta hain zuzen, haurrekin ezin dela orain familia fun zati bihurtu berez, produktu horiek are erakargarriagoa egiteko beraientzat. Horrez gain, jokoak guztiak Smeshariki free gure gunean, eta gurasoek edozein jostailu bakarrik has daiteke, eta zure seme-alabak kudeatzeko metodo master eta kontrolatzeko ordenagailuko pantaila batean igarotako denbora.\nZure seme-alabak pozik izango da\nmenu, web orrietan bira bat egin ondoren, abentura dibertigarri asko zure haurra ez entretenigarri hori, baina, era berean, gauza baliagarri eta garrantzitsu asko irakatsi aurkituko duzu. Beraz, inork Valentine Day erbia on Croche zerura begiratu eta bihotzak flotatzen ikusi zion. He betidanik nahi izan zuen bere sentimenduak Nyusha aitortu eta erabaki hori une aproposa da. Helizearen belarriak bat martxan jarri zuen eta. Orain etorri jokoan sartzen zarenean, xehatu zuzentzen eta bihotz mordo bat bildu zion laguntzen. Beste behin, dudarik Barash bere ametsa eremu azenarioak galdetzen zuen. Denek ezagutzen Barash ondo gai aginduak horiek burutzeko behar da, eta zoriontsu izan zen eta gogo hori konturatu. Baina gauza & ndash du; bera ez zegoela nola Croche bere lo lortzen eta azenarioa zelaian izango pentsatzen. Agian lagundu ahal izango duzu?\nGames Smeshariki online beti dinamikoa eta haurrentzat umorea, adeitasuna eta energia positiboa betetako. Haurrak besterik maitatzeko:\nmaitasuna bera, eta Smeshariki egin. Beraz, zergatik ez taldea sortu eta FROLIC elkarrekin? Aukeratu interesgarria jolasteko herrialdeko gay biztanle gainerako batera harrapaketa-kudeatuko du pertsonaia bat. Guztiak ihes egin zuen, eta harrapatzeko lagunekin partida irabazi behar duzu.\nSmeshariki neska jokoak ere badugu. Piggy Nyusha gehien alaia konpainia guztien dotorea. Soinekoak eta etxeko garbitasuna zuzeneko saiatu maite zuen, eta neskek gai bera egin zuen bere laguntzeko izango da. Eta denek daki nola neska maite opariak. Behin Croche Hedgehog eta bere lagunak & ndash sorpresa bat egitea erabaki zuen; Nyusha eta Sovunya. Opariak besterik zerutik erori eta haiek harrapatzeko dute. Oraindik gaien fun ezberdinak eta istorio dibertigarriak eta haur asko ahal Smeshariki jokoak guztiak doan jokatu behar dugu. Hau da, era berean, gure opari cute haurrekin eta gurasoekin solidario.


Langile batasunak Bilboko kaleak hartu ditu - Aiaraldea - Aiaraldea.eus\nLangile batasunak Bilboko kaleak hartu ditu\nAimar Gutierrez 2021-05-28 22:54\nLan gatazketan murgilduta dauden Euskal Herriko hainbat enpresek bat egin dute Bilbon eginiko mobilizazio jendetsuan. Tartean egon dira gaur greba mugagabean 107 egun bete dituzten Tubacexeko langileak ere.\nTubacex, Petronor, PCB-ITP Aero eta Bilboko Argiak lantegietako beharginek bat egin dute lau fabrika horietako enpresa batzordeek Bilbon gaur eguerdian deitutako mobilizazioan. Enpresa horiek guztiak lan-gatazketan murgilduta dauden arren, "borroka berdinaren parte" direla aldarrikatu dute.\nTubacexeko langileek Guggenheim museoa izan dute abiapuntu, eta Moyua plazan batu dira gainerako zutabeekin. Bertatik, Eusko Jaurlaritzara bertaratu dira manifestariak, eta adierazpen bateratua irakurri dute. Bidean zehar beste hainbat enpresetako langileak ere batu dira manifestaziora; greba mugagabean dauden H&M dendetako edota Novaltiako langileak, esaterako.\nArgazkiak. Aitor Aspuru Saez eta Tubacexeko langileak


2D objektuak kurba, poligono eta 3D objektu bihurtzea\nKurba edo kurba bihurtutako objektu baten puntuak editatzeko aukera emango dizute erabilgarri dituzun funtzioek. Ikono hauek dituzu erabilgarri:\nEditatu puntuak ikonoaren bidez Bézier objektuen edizio modua aktibatu edo desaktibatuko duzu. Edizio moduan marrazki-objektuaren puntu indibidualak hauta ditzakezu.\nLekuz aldatu puntuak\nPuntuak lekuz aldatzeko aukera emango dizun modua aktibatzen du. Saguaren erakusleak karratutxo huts bat erakusten du puntu baten gainean uztean. Arrastatu puntua beste leku batera. Puntuaren bi aldeetako kurbak mugimendua jarraitzen du; hurrengo puntuen arteko kurba-sekzioari forma aldatzen zaio.\nSeinalatu bi punturen arteko kurba edo kurba itxi baten barruan, eta arrastatu sagua kurba osoa desplazatzeko forma desitxuratu gabe.\nTxertatze modua aktibatzen du. Puntuak txertatzeko aukera ematen du modu honek. Lekuz aldatzeko moduan bezala ere alda ditzakezu lekuz puntuak. Dena den, bi punturen arteko kurban klik egin eta sagua pixka bat mugitzen baduzu botoia sakatuta duzula, puntu berri bat txertatuko da. Puntua leuna izango da; kontrol-puntuetarako marrak paraleloak izango dira eta lekuz aldatu arren paralelo izaten jarraituko dute.\nIzkinako puntu bat sortu nahi baduzu, lehendabizi puntu leun edo simetriko bat txertatu behar duzu eta gero izkinako puntu bihurtu Izkinako puntu erabiliz.\nHautatutako puntu bat edo hainbat ezabatzeko, erabili Ezabatu puntuak ikonoa. Hainbat puntu hautatzeko, egin klik puntu horietan 'Shift' tekla sakatuta mantenduz.\nLehendabizi hautatu ezabatu nahi dituzun puntuak, eta, ondoren, egin klik ikono honetan edo sakatu Ezab (Del).\nZatitu kurba ikonoak kurba zatitzen du. Kurba zein puntutan zatitzea nahi duzun hautatu, eta, ondoren, egin klik ikono honetan.\nKurba marra zuzen bihurtzen du, edo alderantziz, marra zuzena kurba. Puntu bakarra hautatzen baduzu, puntuaren aurreko kurba bihurtuko da. Bi puntu hautatzen badituzu, bi puntuen arteko kurba bihurtuko da. Bi puntu baino gehiago hautatzen badituzu, ikono honetan klik egiten duzun bakoitzean kurbaren beste zati bat bihurtuko da. Behar izanez gero, puntu biribilak izkinako puntu bihurtuko dira, edo alderantziz, izkinako puntuak puntu biribil.\nKurbaren sekzio bat zuzena bada, marraren muturreko puntuek kontrol-puntu bana izango dute gehienez. Ezin dira puntu biribil bihurtu, marra zuzena ez bada berriz kurba bihurtzen.\nHautatutako puntua edo puntuak izkinako puntu bihurtzen ditu. Izkinako puntuek bi kontrol-puntu mugigarri eta elkarrekiko independente izaten dituzte. Marra kurbatua, beraz, ez da zuzenean igarotzen izkinako puntu batetik; izkina osatzen du.\nIzkinako puntua edo puntu leuna puntu simetriko bihurtzen du. Izkinako puntuaren bi kontrol-puntuak paraleloki lerrokatzen dira, eta aldi berean bakarrik alda daitezke lekuz. Kontrol-puntuek luzera desberdina izan dezakete, eta, beraz, posible duzu kurbadura-maila aldatzea.\nIzkinako puntua edo puntu leuna puntu simetriko bihurtzen du ikono honek. Izkinako puntuaren bi kontrol-puntuak paraleloki lerrokatuko dira, eta luzera berdina izango dute. Aldi berean bakarrik alda daitezke lekuz, eta kurbadura-maila berdina izaten da bi direkzioetan.\nMarra edo kurba bat ixten du. Azken puntua lehen puntuarekin lotuz ixten da marra, karratu handitu batez adierazita.\nUneko puntua edo hautatutako puntuak ezabatzeko markatzen ditu. Marra zuzen batean kokatuta dagoen puntuaren agerpenean gertatzen da. Kurba edo poligono bat Kurba bihurtu ikonoa erabiliz marra zuzen batean bihurtzen baduzu, edo kurba bat aldatzen baduzu puntu hori marra zuzen batean kokatzeko, kendu egingo da. Puntuaren murrizketa gertatuko den angeluaezar daitekeLibreOffice Draw - Sareta aukeratuz Aukerak elkarrizketa-koadroanezar daiteke LibreOffice Impress - Sareta aukeratuz Aukerak elkarrizketa-koadroanlehenetsia 15° da.\nTitle is: Editatu Puntuak barra


Elurra eta arropa\nLeire Narbaiza 2010/01/09 05:00\nKantauri alde honetan bizi garenondako elurra fenomeno bitxia da, gutxitan agertzen zaiguna herrian. Eta agertutakoan, bizimodua goitik behera aldatzen digu: autoa atera ezin, kalean labain, hotza, bustia... Janzkera ere aldatzen zaigu.\nHorrezaz gain, herrietan zarata ere gutxitu egiten da, trafikoa murrizten delako, seguruenik. Estalki zuriak ematen duen argiak lasaitu egiten gaitu. Honek guztionek, bake sentsazioa handia ematen du, eta horregatik maite ditut hainbeste elur-egunak.\nBake honekin batera modan ere eten bat egoten da. Ez dakit zer gertatzen zaigun, baina badirudi elur-egunetan janzkera guztiak libre direla. Armairutik ateratzen dugu gustukoa duguna, baina oso modaz pasata dagoena, aitzakia perfektua baita: hartz beroki berdea, ganbaran agertutako ez-dakit-zeinen katiuskak, aitarenak izandako mendiko bota zaharrak (bi taila handiagoak), Perutik ekarritako artilezko txanoa, amamak eginiko eskuzorro epelak,...\nInoiz ikusi duzue hainbeste kapela, txapel, sonbreiru, txano? Kuriosoa da. Hotz egiten du, konforme, baina izotza botatzen duenean, hotzago egiten du, eta badirudi burua estaltzearena ez dela zilegi, elurrarekin libre den arren. Esplikaezina!\n© cc-by-sa: Nazareth Berlanga /Wikipedia\nEgia esateko, sonbreiruzale guztiondako egun aproposak izaten dira. Aprobetxatu egiten ditugu egunok etxean dauzkagun kapelu polit askoak ateratzeko, begirada okerrik jaso barik. Zelan disfrutatzen dudan!\nElur gehiago egingo ahal du armairuko beroki modaz kanpoko, baina zoragarri hori janzteko! Oxala elurra mara-mara sarri egingo baligu negu honetan!\nLeire Narbaiza 2010/01/07 20:45\nUme txikien arropa erostean beti egiten duten galdera.\nTxapela eta Ian McKellen\nLeire Narbaiza 2009/10/01 10:40\nZinemaldiko argazki batek atentzioa eman zidan.\nKalean galdetuz gero zein da jantzi tradizionaleen artean gure ikurra, zalantzarik gabe, ia jende guztiak txapela esango luke. Euskal Herrian zein kanpoan; izan ere, italieraz basco esaten zaio...Bitxia da, txapela Euskal Herrian XIX. mendearen erdi aldean zabaldu zelako, duela gutxi, esateko.\nGaur egun, txapela kirol irabazleek baino ez darabilte. Tira, beroarena kendu behar zaio baieztapen honi, badakit; ertzantzak, herri batzuetako udaltzainak, armadako eta guardia zibileko eliteko kideek ere erabiltzen dute. Esan, bestela, gure kaleetan egun arrunt baten zenbat txapel ikusten diren?\nHorregatik, argazki hau ikusi nuenean harrituta gelditu nintzen,\noraindik ere imajinario kolektiboan txapela gure (gizonezkoen) ezaugarria delako, Ian McKellen-ek keinu bat egin nahi zigula uste dut, gaueko ekitaldi batera traje eta gorbatarekin joanda txapela janztean. Ondo jantzita. gainera.\nNiri polita iruditu zitzaidan, hemen zein ondo jaten den esatea baino orijinalagoa eta ederragoa. Bestalde, esan beharra dago, oso ondo geratzen zitzaiola, ia gizon guztiei geratzen zaien moduan: ederto. Benetan diot, oso-oso guapo egoten dira ia gizonezko guztiak.. Askotan komentatu dugu hainbat lagunek sanandresetan, Euskal Jaixan edo horrelako okasio baterako gure ingurukoak baserritar janzten direnean. Oso erakargarri egiten zaigu, egiatan!\nInoiz ikusi dituzue bilbotar peto-peto horiek domeketan traje eta gorbataz jantzita eta txapela buruan (era berezi batean jarrita) Zazpi kaleetan? Badago gauza dotoreagorik? Ez.\nUste dut txapela erdia ahaztuta dagoen janzkia dela, berreskuratu beharko litzatekeena.Babes handia ematen du, gizonak dotore daude, erosoa da, eta edonon erabil daiteke. Prezioa ere ez da txarra. dena abantaila, zergatik ez jarri berriro ere modan? Burusoil askok eskertuko lukete!\nBadakizue: txapela buruan eta ibili munduan!\nZinemaldia: dena ez da glamourra\nElena Laka 2009/10/01 08:30\nZinemaldian badago glamourra, gauetako aurkezpenetan-eta, jaietan. Festa-soinekoak (ze guapa Barbara Goenaga soineko urdin ilun luzearekin), trajeak, orrazkera-batuak. Ostera filmak ikustera joaten direnen artean beste estilo bat nagusitu ohi da: pasta beltzeko betaurrekoak, kolore beltza jantzietan, itxura modernoa bai-baina-ez ...\nZinemaldian badago glamourra, gauetako aurkezpenetan-eta, jaietan. Festa-soinekoak (ze guapa Barbara Goenaga soineko urdin ilun luzearekin), trajeak, orrazkera-batuak. Ostera filmak ikustera joaten direnen artean beste estilo bat nagusitu ohi da: pasta beltzeko betaurrekoak, kolore beltza jantzietan, itxura modernoa bai-baina-ez (Ruper Ordorikaren antzeko estiloa-edo). Moda-moda ez, baina itxura zaindua.\nAurten baina Donostian asteburuan botatako euri-jasak zinezaleen estiloa guztiz desitxuratu du (eta baita Brad Pittenaere: bestela ez da ulertzen plastikozko kazadora harekin agertzea). Euria eta udazkenekoa dirudien hotzarengandik babesteko denetik erabili izan da: leporako nahiz ilerako balio duten zapi handiak, euritarako jantziak, negukoak, udakoak, udazkenekoak. Batzuk prestatuago etorri dira, aterkin eta sira lodiekin. Beste batzuk ezustean harrapatu ditu, eta ahal dutena egin dute: zinemaldiko egunkaria buruan, txankletak hanketan eta halamoduzko jertsea sorbaldan. Arropak batez ere eguraldiarengandik babesteko balio izan du, ez norbere nortasuna edo edertasuna agertzeko (edo ezkutatzeko). Praktikotasuna modari eta itxurari gailendu zaio.\nHorrelako zerbait gertatuko zitzaion morroi honi.\nArgazkiak.org | zinemaldia © cc-by-sa: elena laka\nEuria ziharduen alfonbra gorrian, María Cristina parean. Gabardina bazeukan, ondo handia eta lotua. Burua baina zerbaitekin estali behar, euria ugaria baitzen. Topatu du oraindik desegiteke zeukan hondartzako boltsan bisera horia, propagandakoa, txirrindulari itzuliren bat etxetik gertu pasa zitzaionekoa, eta bi bider pentsatu barik jantzi egin du. Gatxeten gabardina eta igeltseroaren bisera. Helburua bete du behintzat: zinemaldian ibili katarrorik harrapatu gabe.\nBorsalinoa, edozein herri(ta)ko jai(x)etan\nElena Laka 2009/10/01 08:25\nEz cowboy kapelua, ez bikingo kaskoa, ez eta martziano antena argitsuak. Aurtengo Euskal Herriko jaietako modako buru gainekoa borsalino sonbreroa izan da.\nEz cowboy kapelua, ez bikingo kaskoa, ez eta martziano antena argitsuak. Aurtengo Euskal Herriko jaietako modako buru gainekoa borsalino sonbreroa izan da. Borsalino sonbreroa, denok ulertu dezagun, gangsterren pelikuletan eramaten dituztenen antzerakoa da (James Cagney aktorea gogoratu), baina hegoa piska bat motzagoa duena. Modan dagoen modeloa oihalez estalita dago.\nCreative Commons Aitortu © cc-by: Edoardo Costa\nZehatz definitzeko beraz, koadrozko oihalez estalitako gangster sonbrero hego motza da aurten eramaten den borsalinoa.\nAurtengo jaien aurrekoa da moda. 2008 urtean edo behar bada urte bete lehenago hasi zen ikusten moda desfileetan. Gero ezaguna egin zen Brad Pitt askotan agertzen zelako borsalino batekin estalita (gaur Donostian izango da Pitt; borsalinoz?). Ondoren Zaran ere saltzen hasi ziren, eta kalean baten batzuk ikusi genituen. Baina aurtengo jaietan izan da benetan mutikoen artean zabaldu denean, saltzaile senegaldarrak herriz herri borsalinoak eskaintzen hasi direnean.\nBeti galdetu diot nire buruari nork erabakitzen ote duen jaietako salgaia zein izango den. Urte batean senegaldar guztiek cowboy kapelak eskaintzen dituzte, hurrengoan mexikar kapelak, antena disdiratsuak, aurten koadrozko borsalinoak. Eta esango nuke inoiz baino arrakasta handiagoa izan dutela beltzen kapelok. Izan ere, aurreko urteetako buru-estalkiek broma kutsua zeukaten eta xelebre itxura ematen zioten kapelazpikoari (gehienetan mutil gaztea), esango didazue zein jite barregarria geratzen zaion ligatzeko asmotan gerturatzen zaizun bikingo adardun bati. Bosalinoek ostera toke dotore-interesantea eskaintzen diote edozein herriko jaietan ligatzeko asmotan atera den mutil gazteari, segurasko Brad Pitt dauka erreferentzia borsalinoa erosterakoan, horratx lortutako arrakastaren gakoa 14 urtetik gorako mutiletan.\nBorsalinoaren ondoko galderak, bi: bata, zenbat borsalinodunek lortu dute aurten jaietan ligatzea? Bigarrena, zer ote datorkigu datorren urteko jaietako gau luzeetan burua apaintzeko?\nDotore egon guran hotelean\nLeire Narbaiza 2009/10/01 08:20\nUdazkena etorri zaigu ofizialki aste honetan, nahiz eta pasa den asteko eguraldiak ekarri. Batzuk oraindik oporretan daude, eta besteok oporretako souvenir-ak botatzen/gordetzen gabiltza. Urrun ikusten dugu duela gutxi, beste mundu batean, beste sasoi batean bizi izandakoa.\nGarbiketa egiten, hoteleko paperak aurkitu ditut, propagandak, argazkiak. Baita afarietako kontu bat ere. Burua joan zait udako plazer horietara, deskantsua eta “dolce far niente” ohitura zirenen sasoietara.\nEdarien faktura ikustean afariekin gogoratu naiz, hainbeste janari hartzeak sortzen zidan harriduraz, nire inguruan zeudenen jarreraz, baita itxura bereziaz ere.\nEgun santu osoan hamakan botata egon ondoren , kresalak ilea laztuta, krema, izerdi eta ur gazi nahastea larru-azalean itsatsita, batzuei afaltzeko orduan dotore eta guapo-guapo jartzeko gogoa pizten zitzaien.\nGogoak afarirako ilarara narama. Ingurukoei eder egoteren gaixotasunak gogor eraso die. Usainetan igartzen da gehien: perfume, gomina, after-shave eta afer-sun usainak nahasten dira, ia proportzio berean.\nHaluzinatuta nago. Azal gorritu horiek maletan zeramaten jantzirik dotoreenek estaltzen dituzte. Dotoreak omen direnak. Niri neuri ez zait otu horrelakorik sartzea nirean; beraz, ezin jantzi. Agian, ez dut horrelakorik sartu ez dudalako halako piezarik armairuan. Izan ere, Marbella look-a nagusitu da emakumezkoen artean: nikian, tirantedunak, eskote handiarekin, bizkarra libre eta sabela bistan; minigona edo miniprakak bernak ederki erakusteko eguneko lan latza (beltzarantzea); aurpegia oso-oso makillatuta, ezpainak arrosa distiratsuz, begiak urdinez; ilea harro eta luze; denak dir-dir eta belztuta; eta takoiak, ahalik eta altuenak.\nGizonezkoak, ostera, anitzagoak. Praka piratak, eta kamiseta, baita praka luzeak eta alkandora manga laburra ere. Bat edo beste Greziako jaiko mozorratuta: zuri jantzita, zapatetatik, samaraino, jangela osoan gora eta behera paseatuz bere ustezko edertasuna.\nAfaltiar haien artean gutxi batzuk ni bezala, udako praka freskoenekin eta kamiseta garbia.Hurrengorako ikasi dugu eta badakigu film ingelesetan bezala afaltzeko “jantzi” egin behar dela, etiketa bat dagoela.\nDena den, ustezko dotoretasun hark asko zuen hipermerkatuko beherapenetik, merkadilloko gangatik. Distirantegia zen dena, faltsuegia. Turista izateak duen faltsutasun guztiak bezala: lurrin larregi eta usain gozo gutxi.\nPraka barrenen moda\nLeire Narbaiza 2009/10/01 08:15\nPost hau izan da Sustatuko "Zer erantzi" saileko Leireren lehenengo kolaborazioa.\nOriginala ikusi nahi izanez gero Zer erantzi-n klikatuta ikus zenezake erantzun eta guzti.\nUrte batzuk dauzkagunok praka-barrenen moda asko ikusi eta sufritu ditugu. Alde batetik, hor dugu orain artekoa, kanpai-praka edo elefante hankadun prakena (kanpanoloak eguneroko hizkeran). Praka hauen barrenak luze-luzeak lagatzen ziren/dira zapata osorik tapatzeko, eta zenbat eta luzeago, hobe; tatarrez eroan eta barrenak txikitu arte.\nBeste sasoi batzuetan prakak peskan erabili izan ditugu; hau da, orkatilaraino justu-justuan, galtzetinak ondo erakusteko, inoiz ez zuriak, jakina! Ni joera honetakoa naiz, ez dakit zergatik, baina normalean barrenak hartzen dizkidatenean luze baino labur uzten dizkidate; izan ere, hazi ez naiz hazi joan deneko 25 urtean.....\nErosleentzat, dena den, erosoena, dudarik barik, barren arremangauak dira. Zer?? hori bada, prakei ezer egin gabe, praka-hanka jaso arremangau, (3000 hiztegiak garbaldu eskaini dit), eta aurrera. Ez da erosoa? Gainera, hazi, gizendu edota txarto garbaldu arren ez dago arazorik: hurrengoan ere nahi den neurrian jar liteke. Orain ez dago modan, baina lasai, etorriko da. Hombrerak (euskaltermek: sorbaldakoak/ besaburuko betegarri!!!) ere itzultzekotan dira!!!\nBadirudi Frantzian neska gazteen artean barrenak beste era batera hartzen hasi direla, batez ere takoiak erabiltzen direnean. Barren-barrenean azpildura josi beharrean, libre lagatzen da, eta jostura orkatila baino gorago egiten da. Hortaz, barrenak prakaren benetako barrena izaten dute, argazki ebakin honetan ikus litekeen moduan:\nArgazkiak.org | Frakaren barrena (gertutik) © cc-by-sa: goioarana\nZelan jakin dudan hori? Ségolène Royali esker. bai, bai, Sarkozyren kontra lehiatu zen PSFko burua. Madame Royal Poitou-Charentes erregioko lehendakaria da, eta ni bezala Royan-en egon da. Bera oporretan, ni frantsesa ikasten. Goiko argazki ebakina Paris Match-eko portada batetik atera dugu: Ségolène horrelako praka-barren batzuekin! Eskandalua Royanen! Nola liteke horrelako emakume batek horrelako barren batzuk erabiltzea, ez da batere dotorea, batez ere nerabea izan ezean!\nArgazkiak.org | Barrena (azal osoa) © cc-by-sa: goioarana />\nHau buruan nerabilela, Eibarren trenetik jaistean neska bati barren modu berri bat ikusi nion: praka pitilloak (hanka estu-estuak), barrenak luze-luzeak, takodun sandaliak....eta barren luuuuze horiek sandaliaren tiraren barrutik sartuta, botekin egiten den moduan!!!\nHamaika ikusteko jaio ginen, Ségolène!!\n« Aurreko 10 elementuak 1 ... 7 8 9 10


Sopelako Udala - Skate-park berria NON eta NOLA egingo dugun erabaki nahi duzu? Etorri martxoaren 14an Kurtziora!\nZu hemen zaude: Hasiera Albisteak Skate-park berria NON eta NOLA egingo dugun erabaki nahi duzu? Etorri martxoaren 14an Kurtziora!\nSkate-park berria NON eta NOLA egingo dugun erabaki nahi duzu? Etorri martxoaren 14an Kurtziora!\nSopelako Udalak bilera antolatu du martxoaren 14an, ostirala, 19:00etan Kurtzio Kultur Etxean, honako helburuarekin: auzokideek osatutako talde bat sortzea Sopelan eraikiko den skate-park berriaren inguruan hausnartzeko eta erabakiak hartzeko.\nBatez ere, talde honen kideek erabaki garrantzitsu bi hartu beharko dituzte. Lehenengoa skate-park berria NON eraiki behar den izango da. Hasiera batean skate-parkea Urko paduran eraikitzea aurreikusten zen, baina Udal Gobernuak aukera hori bertan behera utzi du, batez ere arrazoi bi direla medio:\n- URAk ezarritako mugek auker hau baztertzen zuten\n- Paduran hezetasun handia dago eta hori traba izango litzateke azpiegitura egoki bat eraikitzeko eta kirol hau praktikatzeko.\nHori dela eta, beharrezkoa da skate-park berria eraikitzeko kokagune berri bat bilatzea, eta lehenik eta behin Sopelako Udalak balizko erabiltzaileen iritzia jaso nahi du, eurek ere erabaki horretan parte har dezaten. Udalak, bere aldetik, proiektuaren informazio tekniko guztia jarriko du taldearen esku: egon daitezkeen muga tekniko, ekonomiko eta legalak, zeintzuk diren Udalak dituen lursailak, egon daitezkeen alternatibak e.a.\nUrkoko paduraren kasuan, eremu honetan ezin denez inolako kirol-azpiegiturarik eraiki, Udalak eremu hau ekologikoki berreskuratzeko erabakia hartu zuen, paduraren aurreko itxura berreskuratu nahian, Larrabasterrari berdegune berri bat eskainiz. Proiektu hau eraikitze lanetan dago egun.\nBestalde, taldeak ere erabaki beharko du skate-parkea NOLAKOA izango den. Hau da, zer nolako ezaugarriak izango dituen, erabiltzaileen beharrizanen arabera. Udalak baldintza bakarra jarriko du: skate-parkea erabiltzaile mota ezberdinentzat pentsatua egon beharko du: adinen arabera, mailaren arabera e.a.\nAzken urte bietako prozesu partehartzaileetan auzokideek (eta batez ere gazteek) azpiegitura hau etengabe eskatu dute. Sopelako Udalak 250.000 euroko diru-saila gorde du skate-parke berri honen eraikuntzarako.\nBilera hau ez da Sopelako Udalak antolatzen duen lehenengo auzo-bilera. Azken hilabeteetan Udalak hainbat bilera antolatu ditu herritarren partehartzea bultzatzeko asmoz, herritarrak udal erabakietan inplikatzeko esfortzua eginez. Besteak beste, honakoak antolatu dira: Urdulizeko ospitalaren sarbideen lotutako auzo-bilera, aurrekontu partehartzaileen auzo-bilerak, Jai Batzorde herrikoiaren bilera, Urko paduran antolatutako auzolana e.a.


Gizakiaren Beherako Sistema / Bakarkako Langileen Segurtasuna (A10002) ezartzea | OMG Solutions\nGizakiaren Beherako Sistema / Bakarkako Langileen Segurtasuna (A10002) ezartzea\nBakarkako langilea gainontzeko langileetatik isolatuta burutzen duen jarduera da. Langileok arriskua egon daiteke, inor ez laguntzeko. Gertaeraren larritasuna gertaera horiek ulertu daiteke. Nazioarteko datuen korporazioaren (IDC) 1.3 mila milioi pertsonak mundu osoko urruneko eremu batean lan egiten dute eta 53 milioi AEBetan, Kanadan eta Europan bakarrik daude. Horrek langile horien segurtasunarekiko kezka pizten du, gai arruntak irristaketa edo erorketa, bidaiak, ibilgailuen talka, sute elektrikoak eta esposizio kimikoa dira. Nazioarteko lan erakundearen txostenaren arabera, 6300 pertsona hiltzen dira lan istripu edo gaixotasunengatik eta 317 milioi lan istripu urtero gertatzen dira.\nGertakari hauek ikusita erakundeetan ikusten badugu, gehienetan eskuzko metodoak erabiltzen ari dira irtenbide modernoaren bila joan beharrean. Lehenik eta behin, artikulu honetan, gaur egun erabiltzen diren metodoei buruz hitz egingo dugu, eta, bestetik, erakundeak lanpostu jakin bati lotutako arrisku maila ulertzeko erabili beharko lukeen ebaluaziorako tresna, azkenik teknologia berrienak hartuz bakarreko langileen segurtasuna bermatzeko. iradokitzea gai horiek desagerrarazten laguntzen duen teknologia modernoa.\nGaur egun, nola ziurtatzen du konpainiak bakardadeko langileen segurtasuna:\nBabes Pertsonaleko Ekipamenduak (PPE): Gaur egun erakundeek babes pertsonalerako ekipamenduak (PPE) eskaintzen dizkiete lanean laguntzen duten langileak bakarti. Adibidez, bakarkako langileak elektrizitatearekin lotutako lanak egiten baditu, erakundeak segurtasun betaurrekoak, aurpegi ezkutuak, kapel gogorrak, segurtasun oinetakoak, eskularru isolatzaileak eta bestelako segurtasun tresnak eskainiko dizkie.\nBisita arrunta eta maiz komunikazioa: Bakarkako langilea urruneko eremu batean lan egiten badu, erakundeak aldizka bisitatzen ditu nola funtzionatzen duen ikusteko. Era berean, eguneroko komunikazioa irrati eta telefonoen bidez ere egiten da.\nLarrialdi alarmak: Erakundearen lokalean jarrita, bakarkako langileak hori aktibatu dezake arriskurik sentitzen duenean.\nHitzik gabeko zalantzak: Beste bide ohikoena seinaleak leku arriskutsuetan jartzea da. Adibidez, zorua bustita dagoenean, bertan jartzen den seinale bat dago. Hala ere, seinaleak gehiegi erabiltzeak istripuak sor ditzake, bakarkako lanak ez baititu seinaleen esanahia ulertzen. Horregatik, erakundeak seinaleei buruzko ezagutza egokia eman behar die.\nAbisu sistema automatikoa: Sua edo leherketa gertatzen denean abisuak bidaltzen dituen sistema automatikoa da. Ia erakunde guztiek erabiltzen duten tresna arruntetako bat da.\nPET azterketa: Bakarkako langileen lanarekin lotutako arriskuak ulertzen laguntzen duen arriskua ebaluatzeko tresna da. PET azterketak hiru osagai ditu, Pertsonak, Ingurumena eta zeregina.\nPertsonak: erakundeak bakarkako langile baten indarkeria, eraso edo krimenen historia ikusi behar du. osasun arazoren bat dute? Bakarrik lan egitearen esperientzia ikusi beharko dute.\nIngurumena: Erakunde horretan bilatu behar da zer arrisku dagoen ingurumenarekin. Telefonoak funtzionatzen al du bakarreko langileak nora doazen eta ingurumenarekin zerikusia duten bestelako gaiak lantzen ari dira.\nAtaza: zein arrisku dago bakarreko langileen zereginarekin, hala nola dirutan aurre egitea, arau bat betetzea, produktu kimikoekin edo beste zeregin konplexu batekin lan egitea.\nAzterketa hau egin ondoren, ondoren azaldutako bezalako irtenbide modernora joaten da. iHelp erakundeak paketeei aurre egiteko arazoei aurre egiteko lagun dezakeen pakete-irtenbide osoa da.\nBakar langileen segurtasuna bermatzeko teknologia:\nLangile bakarti batek ez duela inor gainbegiratu nahi ikusten badugu, beraien askatasunaz gozatu nahi dute bakarka lan eginez eta, aldi berean, segurtasuna eta segurtasuna eskatzen dituzte. Egoera hau aztertzea teknologia da gaur egun erabiltzen diren eskuzko metodoak baino hobeak diren irtenbide bakarra. Puntu bakarreko irtenbidea ihelp-man down system-ek eskaintzen du, munduko 3G GPS tracker gailu txikiena da. Gailu txikia da, beraz, bakarkako langileak ez dira narritaturik sentituko gailua eramaten duten bitartean. Antolatzaileari etengabe kokapena bidaltzen dion GPS jarraitzailea ere badu. Detektatzeko sistema oso zehatza dauka, erori denean pertsona batek automatikoki bidaltzen dio mezua erakundera berehala, berehalako langilearen bizitza salbatzeko neurriak har ditzan. Gainera, pertsona batek edozein arrisku sentitzen duenean gailuan botoia dauka, botoia sakatu dezake eta kokapena zuzendaritzari bidaltzen dio. Bi norabideko komunikazioak nahi duzunean eta bakarkako informazioa lortzeko langile bakarrekin hitz egiteko aukera ematen du.\n2778 Bistak guztira 15 aldizkariak gaur


AFA-DFA - Foru Aldundiak urtegiko ibilbide berdea egokituko du, uholdeetan arazorik sor ez dadin\nCurrent: Foru Aldundiak urtegiko ibilbide berdea egokituko du, uholdeetan arazorik sor ez dadin\nForu Aldundiak urtegiko ibilbide berdea egokituko du, uholdeetan arazorik sor ez dadin\n80.000 txirrindulari eta oinezkok egiten dute urtero urtegiko ibilbide berdea / Quintas\nLanek 4,1 kilometroan izango dute eragina, eta bidezorua sendotuko da tarteren batean, zoladura berrituko da eta drainatze sistema berriak eraikiko dira\nArabako Foru Aldundiko Ingurumen eta Hirigintza Sailak hobekuntza lanak egingo ditu Uribarri Ganboako urtegiko Ibilbide Berdean: zoladura berrituko du, bidezorua sendotuko du eta drainatze sistema berriak eraikiko ditu. Hori guztia, uholdeak gertatzen direnean tarte batzuek izan ohi dituzten arazoak etorkizunean ager ez daitezen.\nAldundiak ia 50.000 euroko inbertsioa egingo du, Marietatik eremu hartako etxalde batera bitartean eta Urizarko herriaren inguruan urak eragin ohi dituen arazoak etorkizunean ager ez daitezen. Zehazki, egokitze eta sendotze lanak egingo ditu ibilbideko tarte horietan. Guztira 4,1 kilometroan egingo dira lanak, ibilbide berde horretan ibiltzen diren 80.000 bat txirrindulari eta oinezkoren segurtasuna hobetzeko.\nZehatzago esateko, lehenik eta behin etxaldetik Marietara arteko tartean esku hartuko da; tarte horrek drainatze arazoak ditu, eta horren ondorioz ur asko pilatzen da bidearen plataforman, bai eta materiala ere herrestatzeen eraginez, eta horrek guztiak errodadura azaleran eragiten du. Bigarren esku-hartze tartea Urizarko dikerako sarbidean dago, malda handiko bide bateko tarte batean, non jariatze urek lur askatzeak eta higadura eragin baitituzte errodadura plataforman.


Corrugados Azpeitiaren orubean industria jarduera berriro martxan jartzea ezinezkoa dela adierazi du ELAk - Azpeitia - uztarria.eus\nCorrugados Azpeitiaren orubean industria jarduera berriro martxan jartzea ezinezkoa dela adierazi du ELAk\nAndoni Elduaien 2021-04-01 15:41\nEuropako Zuzentarauek, EAEko Lurralde Antolaketa Planek eta Azpeitiko hirigintza arauek ez dutela ahalbideratzen adierazi du sindikatuak. Era berean, Jaurlaritzari "benetako alternatibak lantzeko indarrak jartzeko" eskatu dio.\nELA sindikatuaren arabera, ezinezkoa da Corrugados Azpeitiaren egungo orubean industria jarduera berriro martxan jartzea. "Pertsonen osasuna eta ingurumena babesteko irizpidean oinarrituta, eta Europako Zuzentarauen irizpideak betez", sindikatuak nabarmendu du Azpeitiko hirigintza arauek eta EAEko Lurralde Antolaketa Planek ez dutela ahalbidetzen Corrugados Azpeitia egungo gunean berriro irekitzea.\nSindikatuak hainbat azalpen eman ditu azken egunetan Corrugados Azpeitia berriro irekitzearen inguruan sortu den eztabaidaren aurrean. Batetik, azpimarratu du gaur egun proiektu siderurgiko bat herrigune batean kokatzea "osasun, ingurumen eta segurtasun irizpide guztien kontra" doala. "Onartezina da Sailburua egiten ari den kanpaina mediatikoa, are gehiago jaikinik Lurralde Antolaketa araudiaren konpetentzia Eusko Jaurlaritzarena dela eta ez udalarena, eta hori ez dela udalak hirigintza arau bat aldatzea bezain sinplea", adierazi du sindikatuak.\nEusko Jaurlaritzaren izenean Arantza Tapia Ingurumen sailburuak egindako adierazpenak "onartezinak" direla adierazi du ELAk. "Sailburuak esan berri du berak zuzentzen duen sailak enpresari Ingurumen Baimen Bateratua emango diola, jakinik kokapen horretan industria jarduera berrezartzea legez kanpokoa dela". ELAk "kezkagarritzat" jo du EAEko ingurumen arloko agintari nagusiak adierazpen horiek egitea. "Jakin badakite osasunaren eta ingurumenaren ikuspuntutik jarduera kutsakor bat herrigunean kokatzeak zein arrisku eta kalte sortzen dituen, eta hala ere, beste interes batzuk gainjartzen dituzte".\nSindikatuak adierazi du "enpleguaren defentsan borrokan" diharduela, baina enpleguaren sorrera beraientzat ez dela "edozein proiektu onartzeko aitzakia". ELAk, gainera, adierazi du inork ez dakiela zenbat enplegu sortuko liratekeen enpresaren irekierarekin, "oraindik enpresak proiektu konkreturik ez baitu aurkeztu".\nHorren aurrean, Eusko Jaurlaritzari Corrugados Azpeitiaren inguruko bere "jarrera onartezina alde batera uzteko", eta "benetako alternatibak lantzeko indarrak jartzeko" eskatu dio, "legezkoa den eta herritar guztion onura ekarriko duen industria politika bat aurrera" eramanez.\nArantza Tapia sailburuak 'Onda Cero' irratian adierazi du, enpresak "aukera bat" planteatu duela, eta "bi oztopo" dituela. "Bat ingurumenari buruzkoa da, eta esan diegu zer baldintza bete behar dituzten, beraz, zehaztuta dago baimena lortzeko egin beharreko bidea. Azpeitiko Udalak nahi duena erabaki dezake, baina guk ez dugu arazorik ikusten hirigintza arloan. Bizkorrak izan behar dugu, eta erantzuna lehenbailehen eman behar diogu enpresari”.